Montenegro Beer Fest od 18. do 28. jula na Cetinju | Share Montenegro\nHome Dešavanja Montenegro Beer Fest od 18. do 28. jula na Cetinju\nNow reading: Montenegro Beer Fest od 18. do 28. jula na Cetinju\n„U tom nastojanju, kao prirodni partneri i saradnici, nametnuli su se Nacionalna turistička organizacija i Beogradska kulturna mreža, koja već 16 godina u Beogradu ispješno organizuje Beer Fest, pod čijim brendom će biti organizovan i „Montenegro beer fest””, saopštio je on.\nCetinje, foto: http://jrrny.com\n„Posebna vrijednost, koja nas je dodatno osnažila u namjeri da „Montenegro beer fest” bude organizovan na Cetinju, jesta ta da ovaj tip manifestacije nije samo usmjeren ka jednoj ciljnoj grupi, već nudi pažljivo birane sadržaje namijenjene svim starosnim dobima. Inkluzivan je u smislu objedinjavanja ugostiteljsko-turističkih usluga i ponude lokalnih proizvođača, i konačno, promoviše proaktivnu zaštitu životne sredine“, poručio je gradonačelnik Kašćelan.\nBeer fest, Beograd. Foto: you tube\nDirektor marketinga Beogradskog beer festa Aleksandar Srdić kazao je da taj festival slovi za najposjećeniji te vrste u jugoistočnoj Evropi, sa 16 godina uspješnog trajanja i 8,5 miliona posjetilaca, te da je namjera da „Montenegro beer fest” postane tradicionalna manifestacija.\nPredsjednik kraft pivara Crne Gore Srđa Jovović kazao je da je „Montenegro beer fest” prava prilika da za predstavljanje domaćih proizvođača piva.


Redken Curvaceous kondicioner 250ml - Zaštita od sunca | Bellissima Shop\nPočetna » Kosa » Zaštita od sunca » Redken Curvaceous kondicioner 250ml\nPregledano: 1330 Brend: Redken\nŠifra artikla: 5537\nNagradni bodovi: 112\n2.678,00din. Cena bez PDV-a: 2.232,00din. Cena u nagradnim bodovima: 2232\nRedkenov kondicioner za negu suve i kovrdžave kose. Njegova kremasta formula hrani kosu, ne otežava je i pruža joj intenzivnu hidrataciju. Ovaj proizvod posebno je namenjen talasastoj i kovrdžavoj kosi kojoj nedostaje definicija, stoga redovnom upotrebom kovrdže postaju mekane, sjajne i definisane do 3 dana. Velika prednost je što sadrži hranljivo moringa ulje i UV filtere koji će Vašu kosu zaštititi od negativnih sunčevih zračenja.\nKoristi se na uobičajen način: mala količina proizvoda nanese se na dužinu i krajeve, ostavi nekoliko trenutaka da deluje, a zatim temeljno ispere. Ukoliko Vam je kosa izrazito suva, ovaj preparat možete na njoj i ostaviti - bez ispiranja, dakle može Vam poslužiti i kao leave in proizvod.\nAleksandra Đorović dana 23/06/2020\nTagovi: redken, curvaceous, kondicioner, 250ml, pravilna, nega, kose zaštita, sunca\nKeune Care Curl Control kondicioner\nRedken All Soft kondicioner 250ml


Vesti online / Vesti / Srbija / Pravo glasa imaće 6.765.998 birača. Glasanje i na KiM\nPravo glasa na nedeljnim izborima za Skupštinu Srbije imaće 6.765.998 birača, utvrdila je Republička izborna komisija (RIK). Predsednik RIK-a Dejan Đurđević rekao je da je konačan broj birača za ovogodišnje izbore za nekoliko hiljada manji nego za izbore 2012. godine.\nKonačan broj birača za ovogodišnje izbore je za nekoliko hiljada manji nego za izbore 2012. godine\n"Konačan broj birača na dan 13. mart, koji je večeras utvrdio RIK, je za 1.326 birača manji od prethodno utvrđenog pošto je iz biračkog spiska izbrisano 4.404 birača, koji su uglavnom bili duplo upisani. Naknadno je upisano 3.078 birača", rekao je Đurđević.\nKiM: Otvoreno 10 izbornih centara i 15 ogranaka\nPortparol Misije OEBS-a na Kosovu Nikola Gaon rekao je danas da će ta misija širom Kosova u nedelju u sedam časova otvoriti 10 izbornih centara i 15 ogranaka na kojima će moći da se glasa za poslanike Skupštine Srbije.\n"Izborni centri i ogranci biće otvoreni u nedelju od 07:00 do 20:00 časova. U njima će biti 400 službenika OEBS koji će omogućiti glasanje", rekao je Gaon i dodao da će na severu Kosova biti otvorena četiri izborna centra, sa sedam ogranaka.\nPo njegovim rečima, OEBS je od Republičke izborne komisije (RIK) Srbije već preuzeo sav glasački materijal, a posle glasanja će ga poslati u Vranje i Rašku, na obradu. Naglasio je da OEBS neće brojati glasove.\nGaon je rekao da je Kosovska policija zadužena za obezbeđenje tokom glasanja u nedelju.\nRanije je zamenik sekretara RIK Srbije, Veljko Odalović izjavio da pravo glasa na Kosovu i Metohiji ima 107.958 građana koji će glasati u 17 opština na 90 biračkih mesta.\nTEMA DANA Rezultati RIK-a: Srbija masovno glasala za naprednjake\nSubota 15.03.2014. 05:48\nGospodine Djuricu da li biste bili ljubazni da izadjete u javnost i objasnite narodu kako je moguce da od 7,200 000 ljudi ima 6 800 000 biraca pogotovo ako se zna da samo maloletnih ima preko milion???????????????????????????????????????\nSubota 15.03.2014. 05:50\nU Srbiji trenutno nema vise od 6 miliona ljudi koji imaju pravo glasa sve ostalo je laz, cista laz koja sluzi u svrhu manipulacije i kradje glasova.\nSubota 15.03.2014. 11:20


Urbanfeniks - DODIK IZBLAMIRAO VILIĆA\nDodik se ovim nije obazirao na zabrane Mirsada Vilića, direktora Direkcije za koordinaciju policijskih tela BiH. Dodik je inače ranije danas napustio sastanak članova Predsjedništva sa delegacijom Upravnog odbora Savjeta za sprovođenje mira, jer na sastanku nije istaknuta zastava Republike Srpske, a zastava BiH i Federacije BiH jeste, pa je objasnio da je BiH prema članu tri Ustava BiH sastavljena od Republike Srpske i FBiH i da on želi da Srpska bude predstavljena zastavom, u skladu sa Ustavom.\nPodsjetimo, Dodik je ranije istakao da neće odustati od toga da ga čuva policija Republike Srpske, jer, kako je rekao, neće da bude glineni golub. Dodik je potvrdio da mu je stiglo obavještenje Direkcije za koordinaciju policijskih tela BiH da nijedna policijska agencija, izuzev pripadnika Direkcije, u zgradu Predsjedništva BiH ne može da unosi oružje. Akt je potpisao direktor Direkcije Mirsad Vilić.\nInače, Vilić je svoju karijeru započeo kao policajac u Goraždu, a bio je i pratilac ambasadora ispred Diplomatsko – konzularno predstavništva BiH u Madridu. U njegovoj bogatoj biografiji spominje se i da je bio vođa tima taktičke grupe – Antiterorističke jedinice MUP-a. Bio je i načelnik odeljenja Federalnog ministarstva unutrašnjih poslova, a nakon toga zamenik komandanta Specijalne policijske jedinice MUP-a. Ubrzo je postao i komandant Jedinice za specijalnu podršku u SIPA-i. 2018. godine, uz podršku SDA, Vilić je ponovo izabran na poziciji direktora Direkcije za koordinaciju policijskih tela Bosne i Hercegovine.


Gta Trilogy Definitive Edition Switch - Narudžba, Cijena\nPočetna / Trgovina / Nintendo / Igre / Gta Trilogy Definitive Edition Switch\nGta Trilogy Definitive Edition Switch\nDoživite igre koje su sve započele — uvodeći neviđenu slobodu i uranjanje kroz tri živa svijeta koja dišu ispunjena urnebesnom akcijom, bogatim filmskim pričama, klasičnim likovima i nezaboravnom glazbom.\nDovodeći klasične svjetove Liberty Cityja, Vice Cityja i San Andreasa na moderne platforme, Grand Theft Auto: The Trilogy – The Definitive Edition predstavlja nove moderne kontrole inspirirane GTAV-om, plus sveobuhvatna vizualna poboljšanja poput nadogradnje rezolucije i poboljšanja vizualna vjernost u cijelom svijetu, i još mnogo toga za vjerno ugađanje i poboljšanje sve tri igre, istovremeno zadržavajući njihovu prepoznatljivu izvornu estetiku.\nBudite prvi koji će recenzirati “Gta Trilogy Definitive Edition Switch” Otkaži odgovor


Pruga u Železniku bez rampe i svetlosne signalizacije - Naša Sremčica\nPočetna>Vesti>Pruga u Železniku bez rampe i svetlosne signalizacije\nPruga na putu Sremčica – Železnik u ulici Stevana Filipovića skoro mesec dana je bez rampe i svetlosne signalizacije zbog krađe kolosečnih prigušnica. Žitelji ova dva naselja upozoravaju da tim pravcem svakodnevno prolazi desetak hiljada ljudi i apeluju na nadležne da kvar bude hitno otklonjen.\n– Prema rečima žitelja Železnika čije se kuće kraj pruge, mašinovođe koje znaju za ovaj problem pre pružnog prelaza usporavaju kompoziciju i daju zvučne signale upozorenja, ali ima i onih koji tuda prolaze brzinom koja ne bi ostavila mogućnost manevrisanja vozačima koji bi se u tom trenutku zatekli na šinama – kaže Siniša Kadić, sekretar Udruženja za unapređenje Sremčice.\nPreko pružnog prelaza u Ulici Stevana Filipovića prolaze četiri autobuske linije – 511, 512, 521, kao i đački autobus u toku školske godine.\n– „Železnice” bi mogle da na ovom pružnom prelazu angažuju radnika koji bi zastavicom upozoravao vozače da se približava voz – predlaže Kadić.\nU „Železnicama Srbije” ističu da se prelaz na putu Sremčica–Železnik u ovom trenutku smatra nebezbednim, ali tvrde da to ne znači da su vozači i pešaci ugroženi.\n– Mi imamo utvrđene procedure koje garantuju bezbednost na pruzi, ali time mere ne podrazumevaju angažovanje dodatnog ljudstva u ovakvim situacijama. Sve mašinovođe su pismeno upoznate da rampa i svetlosna signalizacija na tom prelazu ne rade i imaju naredbe kako da u ovoj ali i u sličnim situacijama postupaju. To znači da mašinovođa ispred putnog prelaza koji ne radi daje signal – dugačak zvuk sirenom, zatim zaustavi voz ispred prelaza da bi se uverio da nema vozila ili pešaka, a onda minimalnom brzinom (najčešće 5–10 kilometara na sat) nastavlja vožnju, sve dok ne pređe putni prelaz – objašnjava Nenad Stanisavljević, direktor Medija centra „Železnica Srbije”.\nPruga redovno na meti lopova\nU protekloj godini sa pružnog prelaza na putu Sremčica–Železnik nekoliko puta pokradena je doslovno sva oprema potrebna za normalan rad, a pohare su se dešavale i neposredno nakon obavljenih popravki.\n– Šteta na signalno-sigurnosnim uređajima samo na ovom mestu meri se milionima dinara. „Železnice Srbije” nastojaće da navedeni putni prelaz što pre osposobe, ali to prvenstveno zavisi od obezbeđivanja novca – kaže Stanisavljević.\nTagged pruga, voz\nseptembar 23, 2013 februar 6, 2017 Bojan Mijić\nNa inicijativu Gradske opštine Čukarica, od danas Direkcija za javni prevoz Grada uvela je novu minibus liniju 513 koja će


Čičković: Srpska će objaviti rezultate popisa – mojKontakt portal – Radio Televizija Kontakt\nČičković: Srpska će objaviti rezultate popisa\nDirektor Republičkog zavoda za statistiku Radmila Čičković ocijenila je očekivanom ocjenu Evrostata da je popis sproveden u BiH 2013. godine validan i naglasila da Republika Srpska nastavlja aktivnosti u vezi sa objavljivanjem rezultata popisa za teritoriju Srpske.\nOna smatra da je iluzorno komentarisati podatke koje je direktor Evrostata Piter Everers juče iznio, a dan ranije i predstavnici Agencije za statistiku BiH jer je istina da je više od 300.000 prepopisanih i da je ta stopa veća od osam odsto.\n“Smiješno je porediti kontrolni popis u BiH sa zemljama poput Lihtenštajna, koji ima 37.000 stanovnika i popis je radio na potpuno drugačiji način, ili sa Srbijom”, navela je Čičkovićeva za “Euroblic”.\nOna je pojasnila da je u Srbiji rađena druga metodologija i da je primijenjena ova iz BiH onda bi bio mnogo manji procenat od 4,6 odsto prepopisanih.\nČičkovićeva kaže da je osnovni evropski standard, kada je riječ o prepopisanim, najviše jedan odsto, a u Italiji iznosi 0,33 odsto.\nOna je rekla da Republika Srpska nastavlja svoje aktivnosti u vezi sa objavljivanjem rezultata popisa stanovništva i domaćinstava za teritoriju Srpske.\nOna je istakla da je jučerašnja ocjena popisa očekivana i zbog činjenice da je Everers od početka bio angažovan u procesu.\n“Kako će drugačije ocijeniti nego validnim svoj rad, jer su od početka bili duboko involvirani u ovaj proces, od pripreme do obrade podataka, i, naravno, kada ocjenjuju sebe, moraju dati prolaznu ocjenu”, smatra Čičkovićeva.\nDirektor Evrostata Piter Everers rekao je juče u Sarajevu da su rezultati popisa stanovništva, domaćinstava i stanova u BiH iz 2013, prema opštoj procjeni Međunarodne monitoring misije, validni i u skladu sa standardima, pa se mogu koristiti za planiranje ekonomskog i društvenog razvoja.\nKornjača u trci pobijedila zeca (VIDEO)\nDim iz OŠ Dositej Obradović smeta komšijama


Radnički gostuje lideru na tabeli - OK Radnički Kragujevac\nRadnički gostuje lideru na tabeli\nOdbojkaši Radničkog su u velikom stilu završili kalendarsku godinu, vezavši četiri trijumfa. Nakon jednomesečne pauze, kragujevački superligaš je sa velikim brojem rekonvalescenata u timu pretrpeo poraz od ekipe Ribnice. U nastavku šampionata ih očekuje najteži ispit, gostovanje lideru na tabeli, ekipi Crvene zvezde, koja će ih ugostiti u SC „Voždovac“ u utorak 8. februara u okviru odloženog, četrnaestog kola BPŠ Superlige. U prvom prvenstvenom susretu, Beograđani su na parketu SBB hale Jezero slavili retultatom 3:1.\nNakon poraza u Kraljevu, u jednom delu uzrokovanog preležanom Covid infekcijom većeg broja igrača, nadam se da spremni ulazimo u nastavak šampionata. Čeka nas izuzetno teško gostovanje prvoplasiranoj Crvenoj zvezdi, ali je to za nas i veliki izazov. Prve utakmice nakon duže pauze su uvek nepoznanica što se tiče forme, ali uvek treba biti optimista, najavio je derbi u Beogradu, šef stručnog štaba Radničkog Željko Bulatović.\nPrethodni članakRadnički pretrpeo poraz u Kraljevu\nSledeći članakRadnički nokautirao lidera


Kako osećaj usamljenosti može da ugrozi zdravlje - eKlinika\n17:00 - 21. 01. 2021.\nPandemija covid 19, ali i savremeni način života uslovila je još veću usamljenost u savremenom svetu. Ljudi, posebno na Zapadu, osećaju se nekad toliko usamljenim da ih „sve boli“\nUsamljenost može da bude veoma štetna za mentalno i fizičko zdravlje i tesno je povezana sa većim rizicima od kardiovaskularnih problema i depresije, dokazala je nauka. U nekim slučajevima usamljenost može da godi, svi imaju potrebu da se nekad osame, ali nekada može da bude ozbiljni i zdravstveni i socijalni problem. Primera radi, čelnici Berlina tražili su 2019. godine da se postavi „poverenik za usamljenost“, jer svako drugo domaćinstvo u tom gradu ima samo po jednog člana.\nČovek je biće zajednice i samo u kontaktu sa drugima može da razvije svoje potencijale i bude zdrav. Postoje, zato, opravdane sumnje da su usamljeni ljudi često i fizički bolesni.\nČovek jača imunitet u kontaktu s drugim ljudima, pa ako ste sami dugo vremena postoji veća verovatnoća da se razbolite. Deo objašnjenja leži u činjenici da usamljenost može da aktivira neke hormone koji će povećati nivo stresa i tako dovesti do slabijeg odgovora tela na viruse i bakterije.\nPazite na pritisak\nPostoji velika verovatnoća da će vam se povisiti krvni pritisak ako ste duže od četiri godine sami. Naučnici koji su proučavali ovaj problem otkrili su da u ovim slučajevima rast krvnog pritiska, nema veze sa starošću, polom, načinom ishrane ili genetskom predispozicijom.\nOsobe koje su same imaju tendenciju da manje vežbaju. Stručnjaci savetuju da „ostanete u igri“. Šetajte s prijateljem, idite u teretanu, učestvujte u nekoj sportskoj aktivnosti. Odvojite za fizičke aktivnosti barem 2,5 sata nedeljno. Ukoliko imate zdravstvenih problema posavetujte se sa doktorom, piše WebMD.\nStarenjem opada naša sposobnost da se nečeg setimo ili da brzo rešimo neki problem. Samoća samo dodatno komplikuje ovu situaciju. Prema nekim istraživanjima, imate više šanse da se razbolite od Alchajmerove bolesti ako ste sami. Ipak, imajte na umu da na pojavu bolesti utiče mnoštvo činilaca. U svakom slučaju, vežbajte mozak tako što ćete učiti strani jezik ili napamet neku pesmu. Bez obzira na godine uvek je mudro biti u kontaktu sa ljudima.\nNavika da upalite cigaretu kada ste sami je veoma pogrešna. Pušenje se stavlja u tesnu vezu sa dijabetesom, srčanim i plućnim bolestima i negativno utiče na sve ćelije u vašem telu. Ukoliko posežete za cigaretom kada ste pod stresom, obavezno se posavetujte s doktorom kako da ostavite pušenje. Svaki napor u ovom pravcu vredan je truda.\nŠto ste duže ste sami, postoje veće šanse da oštetite svoje zdravlje. Gojaznost, visok krvni pritisak, povišene masnoće u krvi su bolesti koje prate usamljenost.\nUsamljenost, ipak, najviše štete donosi mentalnom zdravlju. Ukoliko ste usamljeni možete početi da se osećate depresivno, da se tek onda izolujete i počnete da se osećate još lošije. U slučaju da imate neke od simptoma depresije duže od dve sedmice, obratite se za pomoć. Neki od simptoma depresije su: osećaj bespomoćnosti, gubljenje interesa za stvari i sitnice u kojima ste do tada uživali, manjak energije, problemi sa spavanjem.\nKod nekih ljudi postoji tendencija da više jedu kada su sami. Obično je na meniju nezdrava hrana. Na ovaj način možete početi da se osećate još lošije i da dobijete neko kardiovaskularno oboljenje. Ukoliko ste primetili da se gojite, možda je vreme da sagledate svoje emocije i prionete na fizičku aktivnost i dijetu.\nMoguće je da ćete se više okretati na jednu, pa na drugu stranu kako biste zaspali. Loš san vam može poremetiti pažnju tokom dana ili vas oneraspoložiti. Besane noći mogu usloviti dijabetes, visok pritisak, depresiju, gojaznost.\nSami ljudi češće koriste alkohol ili narkotike. Psihoaktivne supstance pružaju lažni osećaj spokoja. Tokom vremena zloupotreba alkohola i narkotika dovodi do ozbiljnih oštećenja tela, čini vas manje produktivnim na poslu i remeti vaše odnose sa drugima.\nSvako je drugačiji. Nekom je potrebno više samoće, nekom manje. Neki ljudi su više otvoreni, drugi su više povučeni u sebe i sve to je normalno. Problem je ako se osećate i suviše udaljenim od drugih ljudi, pa vas to onemogućava da uspostavljate zdrave kontakte. Naravno, možete se osećati usamljeno i u velikoj grupi ljudi.\nPokušajte na pravi način da se povežete s drugim osobama. Interesuje vas šah, tenis, planinarenje ili boks? Stvarajte kontakte s ljudima koji imaju slična interesovanja. Pričajte im kako se osećate. Ipak, ako osetite da vam je sve ovo, veoma teško možda je najbolje da se obratite nekom stručnom.\nSkoro svako se ponekada oseća usamljenim. Ukoliko se u pokušaju da uspostavite odnose s drugima i ponovo osećate izolovano, ako ste depresivni ili anksiozni potražite pomoć. Neko vam sigurno može pomoći da promenite neke loše navike i ponovo stanete na noge.\nUsamljeni u braku. Terapeuti objašnjavaju šta uzrokuje ovaj osećaj\n02. 01. 2021. 17:00\n04. 09. 2020. 22:23\nSvako telo ima „časovnik“, otkrivamo njegove tajne\n23. 02. 2021. 19:30\nAnn Marie Alves – Ćurčić: Borba za svaku osobu koja ima problem sa mentalnim zdravljem\n21. 02. 2021. 15:00


Animirani 3D film ,,Dambo” – SOLARIS MEDIA\n20. i 21. 04. 2019. godine – 3D animirani film ,,Dambo” u bioskopu ,,Zvezda” u 16 sati.\nPočetak prikazivanja filma: 04.04.2019\n← Film ,,Balkanska međa”\nFilm ,,Groblje kućnih ljubimaca” →


Ovo su najtraženija zanimanja u BiH – Fokus.ba\nViše od trećine oglasa na portalu Posao.ba nudi zaposlenje u Sarajevu, a slijede ga Banjaluka, Tuzla, Mostar i Zenica. U 2016. godini su poslovi u inostranstvu oglašeni u 5% oglasa, u 2017. godini u 5,5%, a u 1. kvartalu 2018. godine čak 10 odsto.\n2. Callagent/ica (agent u pozivnom centru)\n3. Komercijalista/komercijalistkinja i unapređivač/ica prodaje\n5. Konobar/ica šanker/ica\n6. Programer/ka software developer\nU prvom kvartalu 2018. godine, top 10 najtraženijih zanimanja su sljedeća:\n4. Konobar/ica šanker/ica\n5. Komercijalista/komercijalistkinja unapređivač/ica prodaje\n6. Prodavač/ica trgovac/trgovkinja\n8. Programer/ka software developer\nNa čekanje će biti upućeno preko 1.600 ljudi: “Uzmite pasoše i bježite iz ove zemlje!”\nU Njemačkoj nisu otpuštani bh. medicinari, u Sloveniji bilo otkaza za bh. radnike


Hotel River, zvanični veb sajt | Hoteli u gradu Bijeljina\notvorio svoja vrata putnicima!\nSa modernim, savremenim dizajnom, elegantnom i opremom vrhunskog kvaliteta sve sobe hotela River su napravljene da zadovolje sve potrebe iskusnog putnika, te da im obezbjede besprekoran komfor. Hotel gostima nudi 39 prostranih i toplih soba i apartmana kapaciteta 97 gostiju, opremljenih svim sadržajima neophodnim za potpuni odmor i opuštanje, uključujući kablovsku televiziju, mini bar, fen, internet konekciju, centralni sef itd. Sve smještajne jedinice su klimatizovane. Gostima je na raspolaganju besplatan parking sa 65 mjesta, koja su pod stalnim nadzorom.\nU sklopu hotela nalazi se restoran kapaciteta 100 mjesta sa ljetnom baštom, market otvoren 24h.\nKao značajne turističke atraktivnosti izdvajaju se: Etno Selo Stanišići, obala Drine, Banja Dvorovi, tržni centri: Fis, Emporium, Bingo, Tom, Mihajlović, Jysk, jezgro grada, hramovi pravoslavlja-Manastir Svete Petke, Manastir Svetog Vasilija Ostroškog, Manastir Tavna smješten u živopisnom kraju, gdje se susreću planina Majevica i semberska ravnica.\nHotel River Pogledajte atrakcije


General Al-Sissi: Egipat pred slomom – Minber\nsij. 29, 2013 at 12:23 pm\n“Nastavak konflikta između različitih političkih snaga i njihovi različiti stavovi o tome kako treba voditi zemlju mogli bi dovesti do kolapsa države i prijetiti budućim generacijama”, rekao je Abdel-Fattah al-Sissi, koji je ujedno i ministar sigurnosti.\nOn je rekao da ekonomski, politički i društveni izazovi s kojima se Egipat suočava predstavljaju “stvarnu prijetnju sigurnosti Egipta i koheziji egipatske države”, te da će vojska ostati “čvrst i kohezivni blok” na kojem država počiva.\n“Nastavak borbe različitih političkih snaga oko vođenja državnih poslova može voditi do sloma države”, rekao je on, a prenosi AP.\nUmjesto toga, demonstranti su izašli na ulice u Kairu i Aleksandriji, kao i u tri grada Sueckog kanala – Port Saidu, Ismaliji i Suezu, gdje je Mursi uveo vanredno stanje i policijski sat u nedjelju.\n“Dolje, dolje Muhamed Mursi! Dolje, dolje vanredno stanje!”, uzvikivali su demonstranti u Ismaliji, a u Kairu su palili automobile.\nSirija: U jučerašnjim sukobima 106 mrtvih


U ustanovama socijalne zaštite virus potvrđen kod 62 korisnika i 23 zaposlena | N1 Srbija\nU ustanovama socijalne zaštite virus potvrđen kod 62 korisnika i 23 zaposlena\n16.09.2020. |15.27 |\nU ustanovama socijalne zaštite i Domovima za smeštaj odraslih i starih, prisustvo koronavirusa je potvrđeno kod 62 korisnika - deset manje nego u utorak, i 23 zaposlena - jedan manje, saopštilo je Ministarstvo za rad, zapošljavanje, boračka i socijalna pitanja Srbije.\nPrisustvo virusa potvrđeno je u Gerontološkom centru Knjaževac, Subotica, Kanjiža, u Novom Sadu u radnim jedinicama Liman i Novo naselje, u Domu za lica ometena u mentalnom razvoju "Srce u jabuci", u Pančevu, Ustanovi za odrasle u Velikom Popovcu, Ustanovi za decu i mlade "Sremčica", Centru za socijalni rad u Vranju i u Kraljevu, kao i domovima za odrasle "Duga plus" Beograd, "Kladomox plus", Kelebija, "Terza Eta", Priboj i "Kuća nege", Subotica.\nUkupan broj izlečenih korisnika ustanova socijalne zaštite je 1.007, a izlečenih osoba koje su tamo zaposlene 403.\nUkupan broj Ustanova socijalne zaštite, čiji su osnivači Republika Srbija i AP Vojvodina, iznosi 74, kapacitet je za 14.512 korisnika, dok je ukupan broj privatnih pružalaca usluge socijalne zaštite 229, sa kapacitetom od 8.617 korisnika.\nDom za stare domovi za stare Socijalna zaštita koronavirus


Seksualnost žena van braka – još uvek tabu tema | Mozaik | DW | 26.02.2020\nMare, glavni lik filma koji je prikazan u berlinalskoj sekciji Panorama, je žena koja, kako bi se u Dalmaciji reklo, drži „četiri kantuna kuće“. U njenom domu se, kada kuva, za ručak ne jede pica nego punjene paprike. Suprug svaki dan ima spremnu čistu i ispeglanu odeću u kojoj ide na posao. A Mare je tu da ga umiri kada ga muče noćne more iz rata.\nDa bi mogla da se posveti deci, Mare je ostavila posao na aerodromu Dubrovnik i još se nije vratila na njega – iako bi mogla i iako su joj deca već tinejdžeri. Jer još uvek im je, kako je podseća suprug, potrebna. I Mare zna da im je potrebna. Angažuje se da dobiju igralište na kojemu mogu da igraju fudbal, brižno ih, s puno ljubavi, prati u odrastanju. Ona unosi toplinu i veselje u porodični dom.\nAli Mare je i zgodna žena u četrdesetim, još puna života. Žena iznad čije glave stalno lete avioni podsećajući je da ona u njima još nikada nije bila. Žena koja bi sa svojim mužem (Goran Navojec) izašla u bioskop, ali ne izlazi. To bi ih, kako joj je Đuro na brzinu izračunao, „koštalo 500 kuna“. I to je žena koja se upušta u ljubavnu, ili bolje rečeno, seksualnu avanturu sa zgodnim Poljakom koji dolazi da odradi neki posao na aerodromu.\nLjubavna avantura sa strancem otvara Mari vrata za povratak sebi\n„Mare nije usamljena, tužna, nezadovoljna žena“, kaže rediteljka Andrea Štaka u razgovoru za DW. „Ona voli svog muža i svoju porodicu. Ali deca odrastaju, njima je sve manje potrebna. Ona žele da idu svojim putem, a partner te u jednom trenutku, to svi znamo, više ne vidi onako kako bi ti to želela. Dakle, Mare nije neko ko će da nađe novog frajera i da ode u Ameriku. Ali ona zna da mora nešto da promeni u svojoj porodici.“\n-pročitajte još: Film „Otac“ – to je Srbija onakva kakva jeste\nMare je, priča dalje njena idejna tvorkinja, rođena iz brojnih razgovora nje i njene rođake na terasi u Konavlima. Razgovora o životu, svakodnevici, deci, seksu, snovima i maštarijama. Ona je teoretski mogla da bude i neka Korine iz Ciriha koju isto kao i Mare muči pitanje: na koliko sebe još imam pravo ako želim da bude dobra majka i supruga?\n„Kao autorku i rediteljku zanima me lik žene između 40 i 50 – koja sme da bude i senzualna i stroga, i vesela i luckasta, i da pravi greške.“ Takvih ženskih likova u filmu, tvrdi Štaka, još uvek ima suviše malo, dok mušarci mogu da budu i nežni i agresivni, i dobri i loši, u jednom trenutku da mašu pištoljem, u drugom da budu nežni ljubavnici. Rediteljka kaže da je tu ideju kompleksnog ženskog lika najpre razvijala na papiru, u nekim pričama koje su se događale u Švajcarskoj, zemlji u kojoj se rodila, odrasla i socijalizovala. Bila je, kaže, sigurna da će, nakon prva dva igrana filma („Das Fräulein“ i „Cure – život druge“), radnja trećeg da se odvija u Cirihu.\nAndrea Štaka na festivalu u Berlinu\n„Tako ja pišem i pišem, ali kad onda dođem do onih strana lika koje su mračnije, dublje, kompleksnije, meni ta neka Korine ostane na površnoj svakodnevici. Kao da se ne usudim da do kraja pišem o njoj.“ A nije da Andrea Štaka ne poznaje te švajcarske Korine – ona u toj zemlji živi sa porodicom, tamo ima prijateljice.\n„Ali ja to sve znam samo iz priče, ne znam u stvari kako njihove porodice funkcionišu iznutra, ne poznajem srž. A moram da imam tu srž da bih mogla da radim film, jer živim s njim četiri godine. Kao rediteljki i autorki mi se postavlja 20.000 pitanja i ja moram da znam na njih da odgovorim. Moram da osetim ono o čemu pričam.“ A to očigledno može lakše i bolje kad priča priče iz zavičaja svojih roditelja.\n„Mama mi je iz Sarajeva, tata iz Dubrovnika. Dakle, oba roditelja su mi iz tog regiona. Moj unutrašnji, emotivni, porodični život je iz tog regiona. Kad pričam o Mare, ja intuitivno, insinktivno, po sećanjima iz detinjstva i tome kako sam odrastala – znam ko je ona.“\n-pročitajte još: Još uvek radi bioskop\nFilm za Mariju Škaričić\nNjena intuicija izabrala je Konavle kao mesto radnje filma – mesto koje je za nju s jedne strane čarobno, ali s druge emocionalno i porodično uvek komplikovano. Osim toga, kaže, htela je da film skroji po meri Marije Škaričić, glumice koju veoma ceni i s kojom je već radila prethodni film. „Bilo mi je važno da moj lik ima i snagu i senzualnost. Marija Škaričić je savršena za tu ulogu, jer je Splićanka koja sve to nosi u sebi.“\nMare je tako satkana od tri žene – rediteljke same, njene konavoske rođake i glumice Marije Škaričić. Za tu svoju intimnu, žensku priču Andrea Štaka odabrala je intimno okruženje – film je sniman u kući njene rođake u Konavlima, s filmskom ekipom koju poznaje i u koju ima poverenja. Mare i Đuro su par i u privatnom životu, a njihovu decu glume rediteljkini nećaci, naturščici. Da sve to na velikom filmskom platnu zaista i deluje veoma intimno, u velikoj meri je zaslužan sarajevski snimatelj Erol Zubčević.\nMare i njen suprug Đuro - Marija Škaričić i Goran Navojec\n„Porodica je kao magma“\nAli iako je „Mare“ film kao šipak, pun ličnih i lokalno specifičnih elemenata i momenata, sumnje koje muče tu strastvenu majku i strastvenu ženu su sumnje koje sigurno prolaze kroz glavu ženama i u Cirihu. „Mislim da je svuda u našem zapadnom svetu društvo još uvek patrijarhalno – i u Hrvatskoj i u Švajcarskoj. Spolja se to naizgled menja. Žene rade, muškarci su počeli da budu više kod kuće sa decom, rade jedan dan u nedelji manje… Ali još uvek je tako da majke mnogo više ulažu u porodicu nego očevi.“\nAli stvari se menjaju, kaže Štaka. Uloge muškarca i žene u porodici postaju kompleksnije. I porodica kao zajednica se menja: „Porodica više nisu muž, žena, deca, svi ćemo ostati zauvek zajedno i sve će uvek biti super. Nije stvar u tome da se sve promeni, ali je važno da se stvori svest da je porodica kao magma, nešto što je u pokretu. Mare vodi instinkt kada odluči da živi seksualnost i senzualnost izvan braka i ja mislim da je to važna tema. A da je ona, barem u Hrvatskoj, još uvek tabu.“\nKljučne reči Mare, Berlinale, film, Marija Škaričić, mozaik\nTrajni link https://p.dw.com/p/3YRve\nJoš uvek radi bioskop 20.02.2020


Izjednačena borba u Napulju ! - Vaterpolo vesti\nPočetna » Evrokupovi » Izjednačena borba u Napulju !\nIzjednačena borba u Napulju !\nKvalifikaciona Grupa A Lige šampiona počela je u sredu u Napulju, a u četvrtak su odigrana po dva meča koja su donela dosta uzbuđenja. Gusto je na čelu tabele pošto čak 4 tima imaju po šest bodova, pa će do kraja takmičenja biti zanimljivo ko će osvojiti prvo mesto. Ipak, budući da 5 od 6 timova ide u sledeću fazu gotovo je sigurno da će ispasti malteška Valeta. Domaćin Akvakjara zabeležila je dve pobede na startu, ali je u 3. kolu poražena od zagrebačke Mladosti 7:9 pa je očeuje velika borba protiv Sinteza iz Kazanja i Marselja koji su takođe pokazali zavidnu formu. Sintez je u četvrtak u prepodnevnom terminu u vrlo uzbudljivom meču savladao Mladost 7:6, ali je potom nekoliko časova kasnije poražen od Marselja 10:13, dok su Zagrepčani pobedili Francuze u prvom meču turnira 11:10.\nU petak i subotu su na promgramu mečevi 4. i 5. kola posle kojih će biti poznat konačan plasman ekipa, a sigurno je da je publika u Napulju imala prilike da uživa u vrlo zanimljivim mečevima, a odlučujuće borbe tek predstoje. Do pete pozicije će verovatno doći šampioni Holandije Šurman, dok su Maltežani do sada pretrpeli tri ubedljiva poraza i teško da će izbeći poslednju poziciju na tabeli.\nGrupa A III runde kvalifikacija za ligu šampiona, rezultati i tabela:\nMarselj – Mladost 10:11 (4:2, 2:3, 2:3, 2:3)\nValeta – Sintez Kazanj 5:29 (1:10, 1:9, 2:6, 1:4)\nAkvakjara – Šurman BZC 18:14 (3:2, 5:4, 5:5, 5:3)\nMarselj – Šurman 19:11 (4:4, 6:2, 5:2, 4:3)\nAkvakjara – Valeta 21-14 (4-1, 7-4, 5-4, 5-5)\nMladost – Sintez Kazanj 6:7 (2:1, 1:2, 3:3, 0:1)\nValetta – Šurman( 9:25 (2:4, 3:7, 3:7, 1:7)\nSintez Kazanj – Marselj 10:13 (1:6, 3:2, 2:3, 4:2)\nAkvakjara – Mladost 7:9 (2:2, 2:2, 1:2, 2:3)\n1. Akvakjara 6 pts\n2. Marselj 6\n3. Sintez Kazanj 6\n5. Šurman 4


Vučić: Bićemo ofanzivniji i angažovaniji u Vašingtonu | SC Radar\nVučić: Bićemo ofanzivniji i angažovaniji u Vašingtonu ■PolitikaJul 17, 20170 comments Predsednik Srbije Aleksandar Vučić veoma je zadovoljan današnjim razgovorima u američkom Kongresu, ali je najavio znatno organizovaniji i ofanzivniji nastup Srbije i promociju njene politike u Vašingtonu.\nUprkos “smicalicama, pa i podvalama” raznih lobista koji rade za neke druge, nije više baš tako lako naterati ljude da potpišu nešto protiv Srbije, konstatovao je.\n“Može da se pojavi troje, četvoro ili osam ljudi da potpišu nešto protiv Srbije, ali je sve veći broj onih koji poštuju Srbiju i razumeju značaj naše zemlje i žele najbolje moguće odnose SAD i Srbije”, kazao je predsednik Vučić.\n“Sa našom ekonomijom i njenom putanjom svi su zadovoljni”, preneo je Vučić i istakao da mu se čini da je uspeo mnoge stvari da razjasni u tim razgovorima.\n“Moramo mnogo više energije da uložimo u predstavljanje naših stavova u Vašingtonu i našu borbu. Svi imaju svoje agencije. Saudijska Arabija ima čak devet agencija koje rade za nju, milijarde uložene u američku proizvodnju. Ajde onda donesite odluku koja ide protiv Saudijaca. Emirati imaju dve agencije. Mi toliki novac nemamo, ali ćemo u budućnosti morati nešto da uradimo, jer se o mnogo čemu odlučuje ovde u Vašingtonu”, rekao je.\n“Bez boljih odnosa sa Amerikom, teško da možemo da napravimo mnogo toga i u Evropi, teško i da budemo ekonomski na čvrstom ekonomskom putu. I to ćemo sigurno uspeti da uradimo, zaključio je Vučić.


Policajci osumnjičeni da su pretukli jedno lice | Radio Kosovska Mitrovica\nPolicajci osumnjičeni da su pretukli jedno lice\n3. March, 2016 17:15 |\nTri pripadnika Kosovske policije srpske nacionalnosti iz policijske stanice u Leposaviću, na severu Kosova, suspendovana su sa posla zbog sumnje da su pretukli jednog sunarodnika na benzinskoj pumpi u Lešku.\nKako prenose kosovski mediji, policajci su suspendovani zbog sumnje da su primenili prekomernu silu.\nSve se dogodilo nakon što je pretučeni zaustavio svoje vozilo na benzinskoj pumpi, nakon čega su se pojavila trojica policajaca i navodno primenili silu, prenela je prištinska Bota Sot ne navodeći razloge zbog kojih je došlo do ovog incidenta.


Bokserski turnir Zlatna rukavica 2019 - Sportske foto galerije - Savremenisport.com\nNaslovna / Foto galerija / Bokserski turnir Zlatna rukavica 2019\n62. Međunarodni bokserski turnir Zlatna rukavica održan je u periodu od 28. do 30. novembra 2019. godine, u Pančevu, u organizaciji Bokserskog saveza Srbije, a pod pokroviteljstvom ovog Grada Beograda. Slike sa ove manifestacije možete pogledati u nastavku...\nAutor fotografija: Bokserski savez Srbije Fotografije načinjene: 28.11.2019. - 30.11.2019. Fotografije objavljene: 01.12.2019.


Vesti online / Sport / / Bogdan ponovo odličan, Toronto jači i bez Lenarda\n10:21 >> 10:24h\nBogdan Bogdanović nastavio je sa odličnim partijama u NBA ligi, ali to nije bilo dovoljno da njegov Sakramento izbegne poraz od Toronta.\nSamo dan pošto je ostvario prvi dabl-dabl u najjačoj ligi sveta, Bogdanović je na parketu proveo nešto više od 36 minuta i za to vreme postigao 16 poena (6-15 iz igre, 1-4 za tri), uz 8 skokova, 9 asistencija i 3 ukradene lopte.\n"Kraljevi" su se držali samo u prvoj četvrtini koju su dobili pet razlike, ali je onda jedna od najboljih ekipa Istočne konferencije preuzela kontrolu, rutinski preokrenula i čuvala vođstvo sve do kraja.\nPored Bogdana, istakao se Marvin Begli treći sa 22 poena i 11 uhvaćenih lopti, dok je Badi Hild dodao 15. Nemanja Bjelica nije igrao.\nToronto je slavio i bez najboljeg igrača Kavaja Lenarda koji je odmarao, a u njegovom odsustvu najbolji su bili Kajl Lauri i Fred Vanvlit sa po 19 poena, jedan manje dodao Paskal Siakam, dok su po 15 imali Si-Džej Majls i Serž Ibaka (imao i 10 skokova).\nToronto Reptors - Sakramento Kings 120:105\nOklahoma Siti Tander - Portland Trejl Blejzers 123:114\nDalas Meveriks - Los Anđeles Klipers 106:98\nFiniks Sans - Minesota Timbervulvs 91:118\nNBA Bogdanović opet ide "pod nož"\nNBA Šta Divac očekuje od Bogdana?\nNBA "Njima ste se smejali, a oni će Lebrona ostaviti bez plej-ofa"


ACA LUKAS STIGAO NA SLAVLJE! Došao među poslednjima - SREDIO SE specijalno za ovu priliku! Ovakvog ga retko VIĐAMO (FOTO) - Informer\nI.R. | 04. 06. 2020.\nFolk diva Svetlana Ceca Ražnatović danas je dobila unuče Željka Ražnatovića.\nTim povodom napravila je veliko slavlje u svom domu na Dedinju, gde se okupila gotovo cela estrada (ko je sve došao, pogledajte OVDE).\nMeđu poslednjima, ali ne i najmanje važan, stigao je i pevač Aca Lukas. Paparaci su već otišli, ali našim reporterima ništa na promakne!\nLukas je užurbano išao ka vili, a specijalno za ovu priliku obukao je svečano odelo.\nU ovom izdanju ga retko viđamo, navikli smo da je uvek opušteno obučen. Kako je izgledao pogledajte u galeriji ispod.\nAca Lukas ceca ražnatović Estrada Veljko Ražnatović VIP Ceca Dedinje poznati Aleksandar Vuksanović Svetlana Ceca Ražnatović Bogdana rodić Željko Ražnatović džet set Bogdana Ražnatović bogdana rodić porođaj bogdana ražnatović porođaj\nMajko sveta! Haos


vesti - Ima li vaša zgrada pasoš? - Palma nekretnine\nEnergetski pаsoš zgrаde je zapravo pravi elaborat u kojem su navedeni brojni važni podaci za određenu zgradu. U Evropskoj Uniji on je obavezan za sve objekte, dok je u Srbiji obavezan za svu novogradnju, dok većina starih zgrada ga nema. Krajnji cilj je postići što veći stepen energetske efikasnosti, odnosno uštede energije potrebne za grejanje zgrade. Energetski pasoš zgrada sadrži pet strana i sve su one važne kupcima nekretnina. Predstavljamo vam ukratko svih pet strana.\nNa prvoj strani možete da nađete opšte podatke o zgradi - ime investitora, lokaciju, ko su projektanti, fotografiju zgrade, ali i njen energetski razred. Energetski rаzred zgrаde, pomenuli smo već, rangira se od “A+” sa malom potrošnjom do “G” sa najvećom potrošnjom energije. Nove zgrade moraju imati najmanje “C” razred, a one na kojima se radi rekonstrukcija moraju njome biti unapređeni za jednu kategoriju. Ova strana je važna za vas kao kupce i buduće vlasnike stana jer su vam važni svi podaci odatle – to je uvod.\nNa drugoj strani možete naći klimаtske podаtke, kao i sve o izolaciji, kao i prozorima koji su postavljeni na objektu.\nEnergetski pasoš moraju da imaju sve nove zgrade i stare u kojima je planirano dubinsko renoviranje, više od 25 odsto objekta. Bez pasoša nema upotrebne niti građevinske dozvole, što znači da investitori koji bi da zidaju, moraju biti spremni i da angažuju inženjere za izradu elaborata o energetskoj efikasnosti. Pravilnik o energetskoj efikasnosti zgrada se ne primenjuje retroaktivno, što znači da zgrade investitora koji je ušao u proceduru za lokacijsku dozvolu pre 30. septembra 2012. godine, od kada je pravilnik na snazi, nemaju pasoše. Sa druge strane, zgrade koje nisu legalizovane neće moći da dobiju energetski pasoš.


Duško Kesara osumnjičen za ubistvo troje muslimanskih civila - Kozarac.ba\nProtiv bivšeg pripadnika MUP-a Republike Srpske Duška Kesara podignuta je optužnica za učešće u ubistvu troje muslimanskih civila u Prijedoru 1994.\nTužilaštvo Srbije za ratne zločine optužnicom tereti Kesara (46) da je bio inicijator i jedan od saizvršilaca tih ubistava, zajedno sa Dragom Radakovićem, Draškom Krndijom i Radoslavom Kneževićem, pripadnicima iste oružane formacije – rezervnog sastava MUP-a RS, čime je počinio ratni zločin protiv civilnog stanovništva.\nKesar je, kako se navodi, u noći između 30. i 31. marta 1994. godine u Prijedoru, po prethodnom dogovoru “da idu da ubiju Muslimane”, prvo bacio bombu, a potom eksplozivnu napravu na kuću Faruka Rizvića, da bi zatim “mučki, udarcima tupo-tvrdim predmetima i oštrim sečivom, ubili Faruka i Refiku Rizvić i Fadilu Mahmuljin”.\nOkružni sud u Banjaluci je 2005. godine osudio Radakovića, Krndiju i Kneževića, a Vrhovni sud Republike Srpske 2006. godine pravnosnažno okončao postupak, u kojem im je izrečena kazna od ukupno 50 godina zatvora.\nOptužnica protiv Kesara podignuta je na osnovu dokaza koji su korišćeni u izreci i u obrazloženju navedene pravnosnažne presude, kao i u saradnji s Tužilaštvom za ratne zločine Republike Srpske, kaže se u saopštenju.


Međunarodni sajam pčelarstva na Tašmajdanu do 6. oktobra - AgroSmart\nMeđunarodni sajam pčelarstva na Tašmajdanu do 6. oktobra\nPomoćnik gradonačelnika Beograda Andreja Mladenović otvorio je juče 45. međunarodni sajam pčelarstva u parku Tašmajdan. Narednih dana, do 6. oktobra, sugrađanima će svoje proizvode predstaviti 145 izlagača pčelinjih proizvoda, kao i 105 izlagača pčelarske opreme.\nOtvaranju sajma prisustvovali su i gradski sekretar za privredu Milinko Veličković, podsekretar ovog sekretarijata Radenko Durković i predstavnici pčelarskih organizacija Srbije.\n– Društvo pčelara postoji veoma dugo i jedno je od prvih udruženja koja su formirana u Beogradu, na šta smo veoma ponosni. U narednom periodu nastavićemo da zajednički unapređujemo funkcionisanje i rad pčelara, a dokaz je to što se svake godine za tu delatnost povećavaju sredstva. Nekada je ta pomoć iznosila dva miliona dinara a danas 35, što jasno govori da se radi o velikom pomaku i razumevanju.\nPčelare posmatramo kao partnere i nadam se da će sajam svake godine imati sve više učesnika. Važno nam je i da se veliki broj mladih uključio u ovaj posao, za šta su zaslužne starije kolege pčelari. Nadamo se da će i druge lokalne samouprave u Srbiji razumeti kolika je važnost pčelarstava i da će sa svoje strane pomoći, baš kao što to radimo i mi u Beogradu. Naša uloga i jeste da damo primer i zato pozivam predstavnike opština u Srbiji da posete ovaj sajam i u svojim budžetima planiraju sredstva i za ovu namenu – kazao je Andreja Mladenović.\n– Sekretarijat za privredu 2013. godine imao je 20 miliona dinara za podsticaje poljoprivredi, a ove godine iz gradske kase opredeljeno je 200 miliona dinara. Prvi put smo podsticaje za pčelarstvo uveli 2015. godine i svake godine izdvaja se sve više da bi ove godine suma dostigla 35 miliona dinara, jer je interesovanje za pčelarstvo i nabavku opreme veliko.\nNa teritoriji grada živi 751 registrovani pčelar, a mi smo subvencionisali njih više od trećine. Mogu da obećam da iduće godine ove subvencije neće biti manje, a potrudićemo se da budu i veće – kazao je Veličković.\nDirektor Tašmajdanskog sajma i predsednik Društva pčelara Beograd Slobodan Čumić istakao je da je svaka prva nedelja u oktobru smotra svih pčelara Srbije, kao i da je svake godine sve veći broj učesnika iz zemalja regiona, Hrvatske, Mađarske, Rumunije, Bugarske, Makedonije, Bosne i Hercegovine, Slovenije i drugih zemalja.\nOn je istakao da je u pčelarskom svetu ovaj sajam je najveći u Evropi, a tokom njegovog trajanja održaće se predavanja za pčelare, građane i učenike, a sutra u okviru Dana evropske baštine biće održano predavanje na temu „Gde su pčele tu je i zdravlje“.


Svrljiški Sirevi | Svrljiška Mlekara\nby admin | Feb 7, 2020 | Svrljiški Sirevi\nSvrljiški Sir Sir od kravljeg pasterizovanog mleka od grla napasanih na obroncima svrljiških planina. Sir nosi oznaku geografskog porekla, prijatnog ukusa i mirisa, bele do bledo žute boje, ujednačne glatke koezistencije bez prisutnih šuplina. Punomasni sir sa min 45%...\nSvrljiški Kačkavalj Kačkavalj se izrađuje od punomasnog kravljeg mleka i spada u grupu sireva parenog testa. Parenje baskije se obavlja ručno u korpama uz veliko umeće majstora koji ga izrađuju. Neguje se na temperaturi od 15-18 C i vrlo je prijatnog ukusa i mirisa,...\nSvrljiški Belmuž Pastirski specijalitet sa svrljiških planina spada u jedan od najoriginalnijih recepata u Istočnoj Srbiji. Bogatstvo prirode, vekovna tradicija i umeće svrljiških pastirica pretočeno je u jedan od najoriginalnijih specijaliteta staroplaninskog dela...\nSitan sir Punomasni sitan sir od kravljeg mleka pogodan za pite, burek izradu namaza I salata. Punomasni sir sa min 45% m.m. u suvoj materiji Rok upotrebe: 30 dana Sastojci: pasterizovano kravlje mleko, kalcijum hlorid , starter kulture, sirilo i kuhinjska...


Dragi: Bitkoin predstavlja veliki rizik - Informativni portal slobodnasrbija.rs\nDragi: Bitkoin predstavlja veliki rizik\nKategorija: Ekonomija, Objavljeno: 05.02.2018\nPredsednik Evropske centralne banke (ECB) Mario Dragi upozorio je danas na bitkoin i druge kriptovalute kao na "rizična sredstva" kojima svi, a posebno banke, treba da pristupaju s velikim oprezom.\nECB nije zabeležila da banke drže "značajne rezerve u takvim valutama" i da ne pokazuju "veliki apetit" za njima.\nMeđutim, budući da se na nekim svetskim berzama trguje bitkoinima, "evropske banke razvijaju stavove" o kriptovalutama, naveo je Dragi.\nTakođe, zbog činjenice da se kriptovalute razvijaju u "neregulisanom prostoru" banke koje se njima bave moraju računati na "povećani rizik", pre svega zbog nestabilnosti cena.\nI dalje postoji potreba za štampanjem novca\nŠef Evropske centralne banke Mario Dragi rekao je danas da je prerano da se proglasi pobeda nad niskom inflacijom, kao i da je prerano da se odredi datum prekida štampanja novca uprkos tome što ekonomija jača.\nU njegovoj izjavi pripremljenoj za sednicu Evropskog parlamenta u Strazburu, poziva se na "strpljenje i istrajnost" u pristupu monetarnoj politici.\nPrema njegovim rečima, neprekidni ekonomski rast znači da će inflacija pre ili kasnije doći do zacrtanog cilja od nešto manje od dva odsto. Trenutno je ta stopa na 1,3 odsto na godišnjem nivou.\nDragi nije dao signale da će banka prestati s kupovinom obveznica u vrednosti od 30 milijardi evra mesečno najmanje do septembra, a i duže ako bude potrebno.\nTe kupovine ubacuju novostvoreni novac u ekonomiju.


Ako je sve igra ega, kako kažeš i svi sukobi nastaju u pokušaju ega da dokaže svoju samovažnost, onda je jasno zašto svaki čovek ima lepo mišljenje o sebi.\nPa nema baš svako lepo mišljenje o sebi. Svi uspesi u životu svoje korene vuku upravo iz osećaja promašenosti, odnosno nedovoljnosti ili kompleksa niže vrednosti, ako ti se ovaj izraz više sviđa. Već sama podeljenost svesti na dozvoljeni i nedozvoljeni deo, odnosno Sekundarnu i Primarnu ličnost, ovu drugu prebacuje u drugi plan, odakle kao vapaj stiže osećaj nepotpunosti, nesavršenosti, krivice. Jednom rečju, osećaj da nešto nedostaje. Čovek koji počinje da gradi karijeru, odavno se pretvorio u Sekundarnu ličnost, skoro potpuno zaboravljajući ono primarno u sebi. Oni retki trenuci otvaranja pred bliskim osobama često su rezultirali povređivanjem ili osećajem stida u najboljem slučaju, što ga je uverilo da Primarnu ličnost treba držati "pod ključem". Ipak, osećaj nečeg nedostajučeg nije moguće ukloniti pa je potreba za samopotvrđivanjem, potekla iz Primarne ličnosti, kao problem predata na rešavanje Sekundarnoj ličnosti, koja rešenje vidi u dokazivanju pred drugima da je ona potpuno u redu. Obzirom da je ovaj svet materijalno opredeljen, logičan je stav da će sticanje, bolje rečeno gomilanje materije, povećati sopstvenu važnost u očima drugih, a samim tim i u sopstvenim očima.\nNaravno da ne može. Oni koji se na svom životnom putu "probude" onda kada nagomilano bogatstvo počne da ih guši, spas potraže okretanjem ka duhovnom životu. Zato su na Zapadu prvo psihoterapeuti ušli u modu, a zatim su na scenu stupili gurui, sve u pokušaju da pomognu nesrećnim bogatašima da dosegnu sreću i mir. Ovi to nagrađuju prebacivanjem svog dela tereta (bogatstva) na gurue, opasno preteći da sada gurui potraže spas kod nekih drugih duhovnika. Problem je očigledno u pridavanju važnosti novcu, odnosno materijalnom. Ukoliko je guru zaista čiste svesti, on će primiti nagradu za svoj trud, ali neće pridavati veliku važnost materijalnom blagostanju. Isto važi i za obične smrtnike, koji jedva plaćaju i psihoterapiju.\nNije problem u tebi. Problem je u pridavanju važnosti problemu. A opet si ti ta koja pridaje važnost, tako da treba prvenstveno da razumeš da si ti uzrok posledice koju proglašavaš za problem, jednostavnim pridavanjem važnosti i značaja. Pokušaj ovo ne samo da shvatiš već da asimiluješ, kao sopstveni deo svesti. Tek tada ćeš moći da se izdvojiš iz problema, odnosno tek tada će problem nestati kao takav.\nZašto ljudi vole zlato? Zašto za simbol blagostanja ne proglasiše nešto drugo?\nZlato je simbol većne čistote jer ne rđa, ne prlja se i ne menja se. Zlato je simbol čiste duše i kao takvo ono odslikava dušu onoga ko ga nosi.\nU zadnjih dvadesetak godina siromaštva i materijalnog propadanja u ovoj zemlji, primećujem mnogo ogrlica na vratovima žena koje po klasnoj pripadnosti ne spadaju u bogataše. Prilično paradoksalno, zar ne?\nNe očekuj od mene da se složim sa onim što tebi izgleda kao paradoks. Uopšte nije paradoks, već logična posledica manifestovane lične slike sveta. Ego se uvek trudi da nadkompenzuje lični nedostatak, pa je tako sasvim logično da žena koja je relativno siromašna ima pozamašnu količinu zlata na sebi, da bi drugima pokazala da je bogata, iako i ona i ti drugi znaju da to nije istina.\nNa nekim ženama je to zlato delovalo nekako vulgarno.\nVulgarnim si doživela njihovu dušu, odnosno odraz Sekundarne ličnosti koja se jasno ogledala u sjajnim i uglačanim pločicama. Samo osoba čiste svesti smela bi da nosi zlato, koje bi onda blistanjem odražavalo čistoću njene duše. Međutim, ko još želi da prizna sopstvenu prljavštinu?\nNekada, u drevna vremena, dok su sve stvari bile koliko toliko na svom mestu, zlato je bilo rezervisano samo za sveštenike i kraljeve, kao vrhovne nosioce Duha. Kasnije je biti sveštenik ili kralj postalo titula, koja nosiocu omogućava sve privilegije, a zlato je ostalo kao simbol moći. Danas, sa degradacijom svih vrednosti, zlato je izgubilo svoju pravu meru.\nVratimo se početnom pitanju koje očigledno nisam dobro formulisala, jer je tvoj odgovor otišao na sasvim drugu stranu. Slažem se sa tobom da ljudi nemaju dobro mišljenje o sebi, ali zato imaju osećaj da su skoro uvek u pravu.\nIpak nismo iscrpli temu, dobrog odnosno lošeg mišljenja o sebi, do kraja. Samo smo skrenuli s nje pričom o zlatu. Čovek nema dobro mišljenje o sebi iz dva razloga: prvo, zato što su mu civilizacijske norme, ili kolektivna slika sveta, zabranile da misli o sebi kao o dobroj osobi. Čim pokušaš da sama pohvališ sebe pred drugim ljudima, ovi će te odmah opomenuti da to ne smeš da činiš već treba da prepustiš njima da ti to kažu. Pozadina cele priče koliko si dobra osoba je u tome koliko si upotrebljiva za njihove ciljeve. Ako imaš dobro mišljenje o sebi tada nećeš, zbog osećaja nedostatka, sve učiniti za nekog drugog, da bi ti on stoga potvrdio da si zaista u redu. Osećaćeš se dobro u sopstvenoj koži i neće te biti briga za tuđa mišljenja.\nDrugi razlog leži u potiskivanju. Zajedno sa potisnutom Primarnom ličnošću u "mračni" ili "nesvesni" deo svesti potiskuje se sve ono sa čim čovek ne želi da se suoči ili šta želi da zaboravi. Psiholozi su uočili ovaj deo svesti, nazvavši ga Nesvesno, jer se ovaj deo pojavljuje u stanju hipnoze, odnosno kada se odstrani Sekundarna ličnost kao čuvar praga, ali nisu uočili da čovek svo vreme voljno drži pod kontrolom taj deo svesti. Vremenom je volja prerasla u tabu, jer je svest neprekidno i svakodnevno "bombardovana" informacijama da tako treba da postupa. Ove informacije, ponovo nesvesno, jer su na neki način isprogramirane, stižu putem muzike, odnosno pesama koje se pevaju. Televizijski programi svakodnevno i neprekidno podsećaju na dozvoljena pravila ponašanja, a one koji se tome usprotive proglašavaju ludima pa ili ih zatvaraju u ludnice ili ih izbegavaju.\nDa bi se doprlo do "nesvesnog" dela svesti potrebno je uočiti čuvara praga koji ne dozvoljava prolaz. Takođe, pre prelaska praga treba shvatiti da su u "mračnom delu svesti" odložena samo sećanja na traumatične doživljaje, ne i sami doživljaji. Šok zbog ujeda psa, potisnut u nesvesno, znači da je u nesvesnom ostao samo otisak emocija a ne i pas glavom i repom. Kada se pojave emocije treba ih prihvatiti kao emocije a ne kao realnost.\nZato čovek, kada zaviri duboko u sebe i neminovno se suoči sa potisnutim delom sebe, neminovno zatekne veoma loše stanje, koje se zatim prenese u primarni razum, pa čitavog čoveka obuzme loše stanje i zato niko nema lepu sliku o sebi. No, emocije kao sastavni deo svesti zahtevaju posebno poglavlje. Vratimo se na sliku o sebi.\nOd svog oca čula sam izreku: "Kada je Bog delio osobine ljudima, na svemu je štedeo osim na inteligenciji. Svako misli o sebi da nije dovoljno lep, duhovit i slično, ali svako misli da je najpametniji".\nOpet je u pitanju nedostatak, koji dolazi iz Primarne ličnosti koja ima svest o sveukupnosti. Obzirom da je znanje nešto što se stiče, odnosno uči čitavog života, s jedne strane postoji osećaj hroničnog nedostatka, jer se ne može znati baš sve, a s druge strane postoji potreba da se stečenim znanjem čovek pohvali, jer stekao je duhovno bogatstvo. Obzirom da je naučen da se ponaša tako, da sve ono što ima mora i da se vidi, logično je da tako postupa.\n"Sviđaju" mi se kada krenu sa političkim raspravama. Svako je ubeđen da bi baš on najbolje upravljao državom.\nOno što njih privlači u upravljanju državom je moć, a ne državnički poslovi. Naravno o obavezama koje taj položaj nosi i ne razmišljaju. Njih privlači jednostavno moć, mogućnost da budu ono što zaista jesu, jer se tada drugi ljude neće usuditi da im protivreče i govore im šta da rade. Međutim, grdno se varaju. Svaka "kasta" ima strogo određena pravila igre i što je hijerarhija viša, to su pravila strožija. Princeza Dajana je odličan primer šta se dešava sa onim koji se usprotivi nepisanim pravilima igre.\nKoliko je slika o sebi uslovljena spoljašnjim izgledom?\nOnoliko koliko su civilizacijske norme to propisale, odnosno onoliko koliko je čovek osvešćen, odnosno svestan sopstvenosti. Opet si postavila pitanje čiji odgovor je različit za svaki pojedinačni plan svesti. To samo pokazuje tvoj sopstveni put osvešćivanja i razmrsivanja sopstvenog uma. Ti osećaš iskonske teme ali ih posmatraš svetovnim očima, odnosno svetovnim, svakodnevnim umom i zaista stvaraš paradokse.\nDobro, jesu civilizacijske norme postavile ideal spoljašnjeg izgleda, naročito Zapadna civilizacija.\nKoreni potrebe da se spoljašnji izgled dovede do savršenog ideala potiću još iz Stare Grčke, gde je lepo i atletski građeno telo bilo ideal. Ta potreba za savršenom materijom ima svoje izvore u dva pravca. Jedan je da savršeno oblikovano muško telo ima izdržljivost, kao osnovnu karakteristiku, a obzirom da se tada ratovalo jedino po principu lične fizičke snage, logično je da je ideal savršeno mišićavog tela bio i praktično neophodan. U pauzama između ratova uvedene su sportske igre da bi se održala telesna kondicija. Drugi momenat koji se javlja je upravo procvat filozofije, odnosno porast duhovnog nivoa tadašnjih ljudi. Radi uspostavljanja ravnoteže između duhovnog i materijalnog bilo je neophodno negovati i razvijati i materiju (telo) pored negovanja i razvijanja duha.\nRekla bih da je ta ravnoteža ipak malo u debalansu, jer prevagnula je materija.\nVaraš se, to tako izgleda samo na prvi pogled, jer očekuješ da se i Duh vidi. Kada je u Staroj Grčkoj prevagnuo Duh u odnosu na materiju došlo je do pada materijalne moći, a tada su ravnotežu uspostavili Rimljani osnivanjem novog carstva mišićavih ratnika. Kada su idealni mišići dostigli kulminaciju tada je na scenu stupilo Hrišćanstvo sa moćnom vladavinom Duha u vidu fanatične vere, toliko jake da su rado odlazili u smrt, žrtvjujući tako materiju Duhu. (Sada će se svi mogući istoričari svega postojećeg složno pobuniti protiv banalizovanja istorije, ali jedino ako se poznata stvar sagleda iz nepoznatog ugla može se videti novina.)\nHajde da razdvojimo planove i da krenemo od onog najnižeg: plana svesti običnog čoveka.\nKoje ravni svesti? Prve, druge, treće? Jer tek na veoma visokim ravnima, odnosno tek na podravnima šeste ravni, fizički izgled prestaje da bude važan.\nDobro, ne sitničari toliko, htela sam da govorimo o onim ljudima kojima je fizički izgled bitan.\nSitničarenje, kako kažeš, može preciznije da se nazove detaljnom analizom. Um je, kako već pomenusmo, sklon da "lepi" slične stvari, da bi poređenjem brže prepoznavao ono što trenutno ugleda. Zbog te osnovne osobine uma često se dobija iskrivljena slika stvarnosti. Izraz "isto kao" je osnovna poluga koja razvrstava utiske po sličnosti, pomažuči takođe da se Sekundarna ličnost oblikuje po modelu važeće slike sveta.\nIsto važi za fizički izgled. Moda idealnog tela menja se od vremena do vremena, ističući naročito žene kao nosioce idealne slike. Nekada su obline bile u modi, kada je većina stanovništva oskudevala u hrani, a danas su na ceni mršavice, kada civilizovani svet pati zbog preobilja hrane. Neprekidnim pokazivanjem i potenciranjem ženskog tela, zapravo se potencira kolektivna slika kolektivnog izgleda, koja za sobom vuče čitav niz potrošnih dobara koja će, ako se upotrebe, doneti potpuno uklapanje u važeći model, čime će pojedinac postati srećan i blažen. Naravno, iza ovoga jasno prepoznaješ model na kome je zasnovana reklama i marketing, jer svi tvrde da nude "ulaznicu za Raj".\nIpak tu "ulaznicu za Raj" ljudi rado kupuju, iako vrlo dobro znaju da ih ona neće odvesti nikuda.\nOsnovna težnja svake osobe je duhovno zadovoljstvo, oslobađanje od stega civilizacije. Svaki prosečan pojedinac oseća da mu je život koji živi nametnut sa strane, ali ne uviđa da je on sam dao pristanak za to i da sam pristaje da živi po tuđim pravilima igre.\nNesavršen izgled tela uvek donosi veoma duboke komplekse i osećaj nesigurnosti.\nKompleksi dolaze iz osećaja nedovršenosti, odnosno nepotpunosti. Ono o čemu smo već govorili je da potiskivanje Primarne ličnosti zapravo uzrokuje osećaj da nešto nedostaje, a onda Sekundarna ličnost taj osećaj nedostatka prenosi na sopstveno telo. Osoba koja se, sticajem okolnosti, izgledom uklapa u željeni model svuda biva prihvaćena sa pažnjom i odobravanjem, tako da na taj način kompenzuje osnovni nedostatak u sebi, jer joj ljudi odobravanjem zapravo šalju svoju ličnu energiju, čije primanje uvek prija.\nDanas je u kancelariju ušla jedna devojka, možda ne lepa, ali svakako savršeno doterana i moje kolege su prosto obletale oko nje, trudeći se da joj budu na usluzi. Pojavljivanje lepe ili češće savršeno doterane osobe uvek izaziva naklonost okoline. Zašto?\nSavršeno uklapanje u civilizacijske norme i to sa obe strane. Savršeno doterana osoba savršeno je savladala i primenila pravila igre, zato joj ostali savršeno aplaudiraju. Dečje igrarije odraslih osoba.\nProsto mi bežiš od teme.\nPa postavi mi konkretno pitanje!\nZašto uvek reagujemo na lepotu?\nOpet si slepila pojmove. Misliš, zašto reagujemo na lepotu ljudskog lica i tela? Jer lepota je i mir na šumskom proplanku, rađanje sunca, ornament. Lepota je sklad a suština koja leži u svakoj lepoti je zapravo mir, odnosno smirenje. Nered ili disharmonija, kakofonija ili asimetrija zapravo su odraženi nemir, zato iritiraju.\nAko je lepota odraz mira, zašto se reaguje na ljudsku lepotu? NIsam sigurna da svaka savršeno doterana osoba oseća mir.\nDa, svaka savršeno doterana osoba oseća mir, jer je apsolutno prilagođena pravilima igre, koja se zove: aktuelni modni trend. Savršeno doterana osoba se savršeno uklapa u postojeće šablone "kako treba izgledati" i niko je ne uznemirava neodobravanjem. Probaj da obuješ dve različite cipele i izađeš u javnost. Svi ljudi će te gledati sa neodobravanjem, a mnogi nepoznati će čak prekršiti važeće pravilo igre da se sa nepoznatima ne razgovara i prići će ti da bi glasno iskazali neodobravanje. Pri tome će tvoj mir biti znatno uzdrman već samim saznanjem da si prekršila pravila igre, iako time nikoga nisi ugrozila. Naravno, kada duboko u sebi spoznaš besmisao mnogih pravila igre, užas okoline će te zabavljati, a oni će smatrati da si luda jer ne reaguješ na ono na šta svaki "normalan" čovek reaguje.\nZnači, ono što pleni je mir koji vlada u samom čoveku.\nDa, mir u formi samouverenosti, iako je taj mir daleko od pravog mira ka kome se teži, a to je mir čistog i nesputanog postojanja.\nŽene su se oduvek više trudile na postizanju savršenog izgleda nego muškarci.\nŽene su primarni primaoci energije i da bi dobile neophodnu količinu muške, aktivne energije, one se doteruju i time izazivaju pažnju, divljenje, udvaranje i razne druge oblike davanja energije od strane drugih ljudi, naročito muškaraca, a ne retko i žena. Znači, osnovna svrha lepog izlgeda je da privuče pažnju i odobravanje, a samim tim i dodatni bonus energije.\nA zašto pogled na ružnu osobu, hromu ili mentalno poremećenu, donosi osećaj otpora, koji se manifestuje stezanjem pleksusa?\nRazmena energije među ljudima obavlja se preko energetskih kanala koji izviru iz energetskih centara. Na fizičkom telu ovi centri nalaze se u čulima (vida, sluha, dodira), odnosno lična enerija se prenosi putem vida, dodira ruku i vančulno, putem pleksusa. Svaki osećaj nelagodnosti manifestuje se u pleksusu, jer rukovanje i pogled je moguće izbeći, a komunikacija kroz pleksus može se onemogućiti jedino njegovim stezanjem.\nPogled na ružnu osobu, koji u tebi izaziva osećaj nelagodnosti, samo je odraz naučenog reagovanja da je ružno obavezno i loše. Ono što ružnu osobu čini zaista ružnom nisu nepravilno (ne dogovoreno) raspoređene crte lica, već zgusnuta, do gorčine, lična energija. Hroma osoba će pre izazvati osećaj sažaljenja, mada je i taj osećaj posledica procenjivanja tuđeg gubitka i automatsko poređenje sa samim sobom, odnosno sa mogućnošću identičnog gubitka sopstvenog dela tela. U tome zapravo leži osećaj nelagodnosti: u poređenju i kalkulisanju moguće lične budućnosti. Međutim, pošto je reakcija negodovanja od strane okoline uobičajena pojava, takva osoba se energetski zatvara prema drugima, praveći disharmoniju energije i otuda osećaj da je ta osoba ružna.\nMentalno poremećena osoba već predstavlja pravu opasnost za Sekundarnu ličnost, jer ona je u nekoj, apsolutno svojoj, Primarnoj ličnosti i kao takva nesposobna za dogovorenu komunikaciju sa ostalim ljudima. Mentalno poremećena osoba je potpuno slobodna u svom ispoljavanju, pa je zbog toga zatvaraju u ludnicu, da ne bi svojom nesputanom slobodom "zagadila" ostale ljude.\nAli ludaci su često agresivni!\nNe svi. Samo oni ljudi koji su poludeli zbog nagomilanog potisnutog besa, koji je potisnuta lična energija pod veoma jakim pritiskom. Takva akumulacija energije, koja nije imala ni jedan ventil za pražnjenje, dovela je do rasprskavanja razuma, odnosno do rasprskavanja ega kao fokusiranog razuma i rasplinjavanja granica slike sveta. Do skora ugrožavana od strane svih, takva osoba se pucanjem svesti oslobađa svih stega i agresivnošću pokušava da odbrani tu istu slobodu. Na žalost, često je ugrožavanje samo fikcija, pa tako stradaju i nedužni. Međutim, apsolutno u Primarnoj ličnosti, luda osoba agresivnog tipa neće reagovati na osobu čistog Duha, koja zrači unutrašnjim mirom. čak će reagovati mirom na mir koji oseća.\nOsoba čistog Duha je takođe u Primarnom, ali na drugi način.\nDa. Takva osoba nije do Primarnog stigla rasprskavanjem Sekundarne ličnosti, već njenom spoznajom i prevazilaženjem ograničenja. Za nju možemo reči da je prosvetljena. Ona će poštovati pravila igre konvencionalnog življenja ali se neće vezivati za njih, jer ih shvata na pravi način: kao pravila igre samog života radi lakšeg življenja. Pravila igre su postavljena da se ljudi ne bi međusobno sudarali u komunikaciji i time ometali druge da slobodno žive. Doduše, sloboda je tim pravilima u velikoj meri ograničena, ali ako se koriste na pravi način, pravila ponašanja donose mnogo veću slobodu nego anarhija, kao suprotnost redu i disciplini.\nUpoznala sam jednu veoma zanimljivu osobu putem Interneta. Komunikacija pisanom rečju bila je odlična, međutim meni je nedostao lik te osobe pa sam, posle nekog vremena, zatražila i fotografiju. Zašto nam je lik sagovornika neophodan da bi smo komunicirali?\nProsta navika razuma da komunikaciju vezuje i za čulo vida. Osim toga, u neposrednoj komunikaciji je moguće, na osnovu mimike i izraza lica sagovornika, dublje prodreti u smisao rečenog. Pisanje uvek može da se cenzuriše i kasnije koriguje, a izgovorena reč se ne može vratiti nazad. U svakom slučaju, navika razuma da vidi lice sagovornika je presudna.\nPonekad se ćujemo telefonom i ja sam hvatala sebe u pokušaju da oblikujem lik u svojoj svesti, pre nego što sam dobila fotografije.\nI razgovori telefonom se najčešće vode sa poznatim osobama, osobama čiji lik već znaš, pa tvoj razum u telefonskom razgovoru već ima sliku sagovornika kome se obraćaš. Ponovo je u pitanju prosta navika uma.\nNedavno sam upoznala dva spikera sa lokalne radio stanice, čiji mi se glasovi veoma dopadaju. Njihove slike nisam tražila dok sam slušala tu radio stanicu, međutim bila sam prilčno iznenađena njihovim izgledom. Trebalo mi je malo vremena da se moja svest prilagodi njihovim likovima.\nOpet ponavljam: slika, odnosno lik druge osobe je jednostavno navika uma da kroz nečiji glas raspozna i njegov lik. Te spikere nisi nameravala da upoznaješ, zato nisi to ni pokušavala, ali tvoj razum je po navici sklopio neki lik, koji je uvek "pozivao" kada bi ti čula poznati glas. Zamišljeni lik ti nije bio prezentovan, razum je radio svoj posao samo za sebe, jer tebe i nije interesovala njegova lična konstrukcija za ličnu upotrebu.\nOvo me je baš zaintrigiralo. Ko je kome u funkciji: ja razumu ili razum meni? I ko sam ja u tom slučaju? Sve mi ovo liči na slugu koji ima svoj privatni život, o kome gospodar ne zna ništa, jer ga sluga o tome ne obaveštava.\nLepo definisana situacija. Ti ne možeš imati uvid nad celim svojim razumom, jer on mnoge stvari reguliše tako da se mehanički obavljaju i time ti ne oduzimaju dragocenu energiju koju upotrebljavaš za druge mentalne ili fizičke aktivnosti. Ovo nas uvodi na mehanizme uma, ali o tome ćemo drugom prilikom.\nОбјавио Zvezdana у 19:43 Нема коментара:\nОбјавио Zvezdana у 18:57 Нема коментара:\nTrebalo bi da sam u emotivnom haosu, ali ja sam ledeno ravnodušna. Kao da sam uspela da odstranim emocije.\nNisi odstranila emocije, one leže sklonjene u nekom uglu tvoje svesti, spremne da svakog trenutka isplivaju na površinu, samo im treba pružiti priliku. Ono što si zapravo uradila je voljna promena ugla gledanja na stvarnost. Ako pustiš emocije da budu objektiv kroz koji sagledavaš sliku sveta, one će ti napraviti haos. Ovako, upotrebila si razum i promenila sliku stvarnosti, pri tome ne zaboravivši motiv koji te je i naveo na promenu fokusa.\nKako je moguće promeniti ugao gledanja?\nSvesnošću o prirodi misli, odnosno o prirodi emocija.\nDobro, kako možemo biti svesni emocija? Odakle one izviru?\nEmocije su zgusnuta energija Mentalnog plana i po svojoj prirodi veoma su bliske slikama koje se drže u sećanju. Slika neke prošle situacije uvek u sebi sadrži emocije, koje su njeno vezivno tkivo.\nEmocije možemo podeliti prema njihovoj gustini na lake i čvrste, što bi bilo jednako prijatnim i neprijatnim emocijama, a obe u svojoj osnovi sadrže sliku događaja koji je prvobitno uzrokovao njihovo nastajanje.\nEmocije su zapravo reakcija svesti na životno okruženje, one su čula razuma pomoću kojih lična svest prepoznaje i doživljava stvarnost. Emocije su osećaji ili materijalni dodir stvarnosti, a razum je analitičar koji te iste dodire definiše kao prijatne ili neprijatne. Istovremeno, emocije su regulatori lične slike sveta u odnosu na kolektivnu sliku, jer svi loši osećaji (patnja, strah i slično) govore na prvom mestu o tome da lična i kolektivna slika sveta nisu u saglasju.\nAko je lična slika sveta stvarana u odnosu na kolektivnu sliku, kako je onda moguće njihovo nesaglasje?\nKolektivna slika sveta, kao slika stvarnosti, napravljena je dogovorno, kroz moral, običaje i tabue, radi lakše komunikacije među pojedincima. Prost primer je pravilo vožnje automobilom. Sve je jasno i precizno uređeno i kada se svi vozači pridržavaju kolektivne slike u vezi vožnje, tada saobraćaj funkcioniše savršeno. Ukoliko se neko suprotstavi važećim dogovorenim normama, tada nastaju sudari i saobraćajne nesreće. Isto važi za komunikaciju među ljudima. Kada bi svi apsolutno poštovali dogovorene norme, tada ne bi bilo sukoba.\nA sukoba ipak ima, skoro na svakom koraku. Ako nema otvorenih sukoba tada ima prikrivene mržnje, koja je latentni uzročnik nekih kasnijih sukoba.\nSukobi su nesaglasnost dveju ličnih slika sveta, a obe su u nesaglasju sa kolektivnom slikom.\nKolektivna slika sveta služi za lakšu komunikaciju među ljudima, ali im istovremeno uskraćuje spontanost u reagovanju. Emocije, koje se logično jave u svakoj životnoj situaciji kao unutrašnja reakcija, pod prisilom kolektivne slike sveta, često bivaju potisnute, jer bi njihovo ispoljavanje izazvalo sukob, koji čovek želi da izbegne.\nKo stvara sliku sveta: Primarna ili Sekundarna ličnost?\nPogrešno postavljeno pitanje. Sekundarna ličnost je proizvod slike sveta, ona je njen odraz kroz poželjno ponašanje. Sliku sveta stvara razum, tačnije sekundarni razum, odnosno razum Primarne ličnosti. Jer kroz sliku sveta ona prima iskustva koja je obogaćuju. Emocije su čula preko kojih Primarna ličnost doživljava svet.\nTok misli je kružnog oblika, tačnije spiralnog, tako da je kružno kretanje logično.\nОбјавио Zvezdana у 14:19 Нема коментара:\nОбјавио Zvezdana у 19:50 Нема коментара:\nOpet sam pod visokim naponom i opet pokušavam da ga materijalizujem formiranjem reči koje mi nose novo znanje.\nLako je reći. Osećam se jako dramatično. Utisci koje sakupljam tokom dana suviše su jaki, okupiraju me besmisleni isečci - slike dnevnog događanja.\nStara slika sveta pokušava da obnovi sebe samu.\nPomeranjem, tačnije proširivanjem granice razuma stvorila si veliki prostor između centra i periferije. Delovanje Centripetalne sile postaje veoma jako i da nema stare slike sveta, koja deluje centrifugalno, došlo bi do rasplinjavanja razuma. Zbog toga te opsedaju besmislena i beznačajna dnevna događanja, dok istovremeno osećaš visoki napon, koji dolazi zbog dejstva Centripetalne sile i priliva nove energije.\nŠta je zapravo slika sveta? Kako deluje i zašto je potrebna?\nUočavanjem sopstvenosti, a u funkciji posmatranja dešavanja van sebe, jer je sopstvenost zapravo različitost, razum je stvorio podelu na sebe i svet oko sebe. Obzirom da je Primarna funkcija razuma registrovanje i beleženje iskustava odnosno klasifikacija: staro - novo, sve promene u svom okruženju razum skladišti u pamćenje, odakle i crpi materijal za prepoznavanje.\nSlika sveta je zapravo viđenje, odnosno doživljavanje sopstvenog okruženja i sopstvenog življenja u tom istom okruženju. Sastoji se od materijala sećanja, utisaka i iskustava, a vezivo joj je verovanje da je svet upravo takav kakav jeste. Verovanje je opet sagrađeno od materijala sećanja i iskustava, pa tako izgleda da se krug zatvara. Zapravo, samo verovanje i čini granicu sveta svakog pojedinca. Verovanje još možemo nazvati i ubeđenje, da se reč vera ne bi shvatila u ograničenom - teološkom vidu.\nČovek je ubeđen da je svet takav i takav. Nivo svesti određuje i nivo realnosti. Za čoveka prve ravni sve je materija, a ono što je očigledno da se događa a nije materijalne prirode, pripisuje natprirodnom. Čovek druge ravni u svoju sliku sveta ubacuje racionalno gledište, potkrepljeno naučnim dokazime, čime se obogaćuje u odnosu na prvu ravan i tako redom.\nSlika sveta pripada prvenstveno Primarnoj ličnosti. Obzirom da obe ličnosti funkcionišu zajedno i paralelno, Sekundarna ličnost reaguje u odnosu na okruženje, a u skladu sa istom slikom. Kod ljudi nižih ravni nema svesti o podvojenosti ličnosti u punoj meri, ali oni mnogo više uviđaju razliku između slike sveta i sopstvenog ponašanja u njoj. Na višim ravnima razlika se donekle smanjuje, ali se zato povećava u odnosu na druge ljude, naročito one sa nižih ravni.\nRazum je taj koji neprekidno obnavlja aktuelnu sliku, istovremeno je obogaćujući novim detaljima, koji se mahom uklapaju u već postojeće. Ono što se ne uklapa proglašava za glupo ili, ako je čovek iskren, za nerazumljivo.\nSliku sveta dalje, možemo podeliti na ličnu i kolektivnu, mada je kolektivna slika sastavni deo lične slike sveta. Vaspitavanje, moral, kultura, obrazovanje, nabrajanje bi moglo da ide u beskraj, čini kolektivni deo lične slike. Lična iskustva, ukus, mišljenje i ponašanje, već su deo lične slike, ali u velikoj meri su bazirane na kolektivnoj slici sveta. Ukus je, recimo, vrlo diskutabilna kategorija, jer mahom je zasnovan na modnom trendu koji je trenutno aktuelan. Mišljenje se skoro isključivo bazira na na kolektivnoj slici sveta i samo takvo je opšte društveno prihvatljivo. Svako drastično odstupanje od opšteg strogo se cenzuriše, ako ne od ovlašćenih organa vlasti, onda sigurno od strane neposredne okoline.\nZašto je potrebna slika sveta?\nSlika sveta služi Primarnoj ličnosti, odnosno služi za obogaćivanje Duha, ili Čiste Lične Svesti, ako više voliš taj izraz. Sticanje novog znanja i novih iskustava obogaćuje ličnu svest, obogaćivanje svesti znači njeno proširenje, obuhvatanje Apsoluta razumom. Već smo rekli da je to konačni cilj duhovne evolucije.\nZa sebe bih jasno mogla reči da sam (druželjubivi) osobenjak. Da li to znači da je moja slika sveta jako čvrsta, jer ne podnosim kada mi neko menja planove?\nDa, to je upravo to. Za one ljude koji imaju čvrstu i nefleksibilnu sliku sveta kaže se da su to ljudi jake volje. Ti ljudi su u stvari usko ograničeni u svom sopstvenom prostoru i ne dozvoljavaju da im bilo šta poremeti sopstvenu sliku sveta. Za tebe se ne bi moglo reći da spadaš u tu kategoriju, jer ipak težiš za proširenjem "životnog" prostora. Međutim, svako nasilno mešanje sa strane izaziva pravu buru emocija u tebi.\nDa li je to egoizam?\nEgoizam jeste, na neki način, mada je kolektivno mišljenje o egoizmu negativno. Ja ću ipak biti neutralan. Jak ego podrazumeva stabilan centar razuma. Čovek koji ima jak ego, a istovremeno prihvata mogućnost promene u sopstvenoj slici sveta, predstavlja mudrog čoveka. Čovek koji se iz neznanja čvrsto drži svog centra postojanja - ega, taj već predstavlja egoistu u lošem smislu.\nMože li se slika sveta promeniti?\nSvaka nasilna promena nužno dovodi do otpora, bilo da je izazvana spoljašnjim okolnostima, bilo ličnom voljom. Slika sveta mora da poseduje stabilnost, jer u protivnom razum bi izgubio svoju funkciju. Sačinjena je od materijala sećanja i to celokupnog, bez obzira na to da li su neka iskustva zaboravljena, odnosno da li su daleko od fokusa razuma.\nSlika sveta nije nešto jednoobrazno i kompaktno, kako bi se u prvi mah moglo pomisliti. Jedino je na vrlo visokom stepenu svesnosti takva. Kod ostalih ljudi je prilično kontradiktorna, a ta suprotnost ogleda se u različitim pravilima za različite osobe, iako je ista situacija u pitanju. To se najbolje očituje u priči jedne žene: “Ćerka mi je dobro, lepo se udala, muž joj svako jutro donosi kafu u krevet. A sin se oženio nekom lenštinom, svako jutro mora da joj donosi kafu u krevet.”\nTakođe, suprotnost se javlja zbog verovanja da nešto jeste, zbog želje za afirmacijom, iako Primarna ličnost uviđa da to ipak nije tako. Tako se javlja dvojno viđenje sveta. Verovanje u ono u šta se želi verovati uliva energiju u tu sliku i ako ulivanje traje dovoljno dugo taj deo zaista postaje realan, čak do materijalizacije. Međutim, ukoliko se ne deluje voljno, druga strana slike, ona suprotna, povremenim aktiviranjem uzima deo energije "pozitivnoj" slici i stvar se delimično dovodi u ravnotežu neispoljenja, jer ni jedna slika nema dovoljno energije da bi izvršila prevagu u svoju korist. Da je ovakvo stanje svesti čest slučaj, primer je da čovek skoro ni u šta nije apsolutno siguran. Sumnja u sve predstavlja onu drugu stranu slike, koje je čovek takođe svestan, mada je ovo svesnost na nivou Primarne ličnosti.\nRetke činjenice, za koje se apsolutno može tvrditi da su istina, predstavljaju noseće stubove stvarnosti i njihovo rušenje je ne samo opasno, nego skoro i nemoguće.\nDa bi čovek razumeo sebe on mora da spozna kompletnu sliku sveta. Prvo je neophodno da uoči postojanje Sekundarne ličnosti i njeno ispoljenje, a zatim da postepeno izdvaja segmente Sekundarnog od Primarnog. Sagledavanjem sopstvenog funkcionisanja sagledaće istovremeno i sopstvenu sliku sveta, odnosno sliku stvarnosti.\nPočetna rečenica "slika sveta pokušava da obnovi sebe samu" je veoma zanimljiva. Šta to zapravo znači?\nRazum je fokusirana svest svesna sopstvenosti, koja prima utiske u sebe i emituje ih van, praveći interakciju sa drugom svešću. Radi lakšeg snalaženja u sopstvenom ispoljenju, razum mora da se bazira na već postojećim i poznatim kategorijama, a to je slika sveta koju je sam stvorio. Izraz "slika sveta" je najmerodavniji za stvarno stanje stvari, jer razum definiše svet prema stvarnim slikama koje je arhivirao u sećanje, odnosno znanje. Poznat je izraz "vizuelno pamćenje" ili "fotografsko pamćenje", gde već jednom viđena slika ponovo dolazi u fokus razuma i upoređenjem sa aktuelnim daje prepoznavanje.\nSlika sveta svake osobe sastoji se od svih viđenih i doživljenih trenutaka, zabeleženih u svesti, kao i od emocija i čulnih utisaka koji su vezani za doživljeno. Svaki nov utisak, koji svest prima, razum automatski poredi sa već memorisanim utiscima i na osnovu njih određuje i ponašanje. Istovremeno doživljaj se po srodnosti pripaja sličnim doživljajima, a nit koja ih povezuje naziva se asocijacija. Reč asocijacija inače znači udruživanje, združivanje nečega ili nekoga u zajednicu. Na osnovu ovog principa deluje mehanizam povratnih reakcija, odnosno odgovora na primljeno iskustvo.\nTraumatičan doživljaj iz detinjstva, pa makar ne bio dostupan razumu kroz sećanje, delovaće uvek kada se pojavi slična ili istovetna situacija. Recimo, nekada je neko dete ujeo pas. Doživljaj šoka je bio veoma jak i automatski je prenet Primarnoj ličnosti, tako da u memoriji svakodnevnog razuma ne postoji zabeleženo sećanje na dati događaj. Sada već odrasla osoba više se ne seća samog čina, ali uvek kada vidi psa, iako je ovaj pitom i miran, osetiće strah, koji dolazi iz Sekundarnog razuma, odnosno razuma Primarne ličnosti. Ukoliko niko od starijih, koji se sećaju događaja, ne obrazloži uzrok, strah se proglašava neobjašnjivim, ali to ga ne rešava. Jedino rešenje je dozvoliti iskustvu povratnu putanju u razum Sekundarne ličnosti, koji će iskustvo proživeti ponovo, a zatim izvršiti razdruživanje utisaka, shvatanjem da se događaj desio onda a da je ovo sada drugačije od davnog dešavanja. Naveo sam samo drastičan primer, jer se na primeru trauma najbolje uočava povezanost različitih događaja jednom asocijacijom.\nSlika sveta je obično u formi mozaika, mada bi prava priroda trebala da bude u vidu kaleidoskopa: postojeće "kockice" događaja slažu se na bezbroj načina, čime se kida povezanost i grupisanje događaja i otvara mogućnost za prijem mnogo više novih iskustava nego u mozaičkom sklopu slike sveta. Svako iskustvo, slično već postojećem u mozaičkom sklopu, združuje se u određenu gomilu, pa tako čovek više puta ponavlja novo iskustvo, samo u drugom obliku, misleći da doživljava nešto novo, a u stvari samo gubi vreme obogaćujući već postojeće.\nZar kaleidoskopska slika sveta nije opasnost po zdrav razum?\nNe. Jedina opasnost je strah od gubitka poznatog. Oduzimanjem lepka asocijacija, utiscima i iskustvima se dozvoljava da neometano prelaze u čistu ličnu svest, a razum je neopterećen balastom prošlosti i omogućeno mu je da čisto i lako prima nova iskustva.\nTeorijski vrlo lepo zvuči, ali čini mi se da je praktično neizvodljivo.\nJedino što ograničava mogućnost je verovanje da je nešto nemoguće ili neizvodljivo. Upravo si dala jedan od stavova ili jednu od kockica mozaika sopstvene slike sveta. Negacija je proizvod Sekundarne ličnosti, odnosno Primarnog razuma koji je u njenoj funkciji. Verovanje je deo znanja i uglavnom je slepljeno sa njim. Ako pažljivo posmatraš osećaj znam, koji se javi u svesti kada nešto neprikosnoveno znaš, i osećaj verujem, uočićeš suptilnu razliku između njih. Inače, po srodnosti veoma bliski, znanje i verovanje često deluju zajedno, pa čovek misli da zna a u stvari samo veruje. Znanje je proizvod iskustva, verovanje je proizvod ubeđenja, to je njihova osnovna razlika.\nZnanje i verovanje zajedno čine spoljašnji okvir Sekundarne ličnosti i istovremeno spoljašnji okvir slike sveta, čime je omeđena i granica stvarnosti. "Mogu" ili "ne mogu" bazira se na "znam da (ne)mogu ali i na "verujem da (ne)mogu". Razdvoj ova dva pojma u svojoj svesti, ali prvenstveno se potrudi da reč "ne mogu" izbaciš iz svog repertoara ubeđenja. Tada će ti sve mogućnosti biti dostupne.\nA šta ako nešto zaista ne mogu, fizički je neizvodljivo?\nVeoma mali broj stvari koje zaista želiš da uradiš je neizvodljivo. U većem broju slučajeva samu sebe ograničavaš ubeđenjem da ne možeš. Ukoliko nešto stvarno želiš, to ćeš i ostvariti. Naravno, za sve je potrebno uložiti određen trud. Stvari koje su lako ostvarljive zahtevaju vrlo malo truda. Ono što je neostvarljivo sada biće ostvarljivo sutra, uz adekvatno uložen trud. Uzmi primer sa podizanjem tereta. Jedan kilogram podići ćeš skoro bez truda. Deset kilograma već zahteva ulaganje napora, a podizanje tereta od sto kilograma trenutno je nemoguće. Međutim ako ulaganjem truda svaki dan povećavaš težinu koju podižeš, posle određenog protoka vremena moći ćeš da ostvariš ono što je sada nemoguće.\nIsto je i sa strukturom slike sveta - od mozaika do kaleidoskopa. U početku uočavaš fiksiranu strukturu. Da bi znala šta slika predstavlja, moraš da je analiziraš kockicu po kockicu, da bi tek na kraju sagledala celu sliku. Trudi se da posmatraš sopstvenu svest sopstvenim razumom, on ti je zbog toga i dat. Vrlo često ćeš zaboraviti da si uopšte započela proces posmatranja, asocijacije će te odvući na drugu stranu. Ovo što ti upravo objašnjavam je tehnika meditacije. Registruj i to, da su misli odlutale. Ako se nerviraš zbog toga, registruj i to, mada je nerviranje nepotrebno, isto kao nerviranje zbog snega u januaru. Uoči neminovnost i prihvati ih kao takve.\nPosmatrajući svest, posle nekog vremena uočićeš kako asocijacije povezuju grupu ubeđenja u jednu oblast. Videćeš kako se različite situaciju grupišu oko zajedničkih imenitelja, a to je obično jedna reč. Uoči različitost dveju situacija i reci sebi: “to je bilo onda, a ovo je sada”, ili: “ove dve stvari su različite, iako ih asocijacija povezuje i čini sličnima”.\nNapravi, s druge strane, listu volim - ne volim, dobro - loše, poželjno - nepoželjno. Razum, na bazi logike, deluje po principu parova suprotnosti sa osnovnom postavkom: jeste - nije. Sve što obeležiš sa dobro ili loše, ili bilo kako, predstavlja jednu od kockica mozaika tvoje slike sveta. Ovo je posao koji zahteva dosta vremena i truda, ali već smo govorili o velikom ulaganju. Tu je i velika dobit.\nKada sagledaš sopstveni mozaik, njegove grupe, polja a zatim i skupove kockica, omogućićeš grupisanje istovetnih iskustava, koja su asocijacijama bila prebačena u pogrešne grupe, a samim tim i prenos ujedinjenog iskustva u Primarnu ličnost. Pregrupisavanjem ćeš razdvojiti pojedinačna iskustva, koja će sada služiti samo za prepoznavanje, i dobićeš kaleidoskopsku sliku sveta.\nZar život neće tada biti dosadan?\nOpet nepotrebna zabrinutost iza koje se krije stav: "ne mogu ja to". Život je dosadan kada nema priliva novih iskustava, kada dnevne aktivnost i svedeš na neprekidno ponavljanje istih dešavanja, čime zatrpavaš već postojeće i pretrpane gomile istovetnih iskustava. Tako u pretrpan prostor dodaješ nepotrebnu starudiju i logično je da nema prostora za nova dešavanja. Neopterećen razum je čist i otvoren, večito otvoren za novo i nepoznato. Poznato ćeš prepoznati bez otpora prema njemu, a nepoznato ćeš upijati u sebe do stvaranja novog iskustva.\nMislim da smo već samim pisanjem “slepili” priču o kolektivnoj i pojedinačnoj slici sveta. Predlažem razdvajanje u startu: šta je kolektivna a šta lična slika sveta?\nKolektivnu sliku sveta predstavljaju združene lične slike sveta većine pojedinaca odnosno, sa pojavom mas – medija, prezentovanu ličnu sliku sveta vladajuće manjine. Vlast je mogućnost upravljanja tuđom svešću, čime je “vlastodržac” u prednosti, jer druge svesti moraju da se povinuju njegovim pravilima igre. Obzirom da svaki čovek teži za vlašću, logično je da će se potruditi da ostalima nametne ličnu sliku sveta kao jedinu ispravnu, stoga je logično početi sa analizom lične slike, a kasnije sve to objediniti u kolektivnu.\nLična slika sveta formira se od najranijeg detinjstva i gradi se vaspitavanjem od strane odraslih, koji već imaju formiranu sliku sveta. Tako se psihološki materijal uslovljeno prenosi na sopstveni podmladak. Ipak, bazični stubovi slike sveta baziraju se na sopstvenim iskustvima stečenim u najranijem dobu života, naporedo sa učenjem hodanja i samostalne ishrane. U periodu učenja značenja reči, koje su takođe noseći stubovi realnosti, odnosno slike sveta, već su stečena određena iskustva o svetu, neophodna za elementarno preživljavanje. Prvi stavovi ili ubeđenja koja se javljaju povezani su sa iskustvom prijatno-neprijatno, što se lepezasto širi na prepoznavanje iskustava: toplo-hladno, suvo-mokro, meko-tvrdo i slično.\nZnači, ovi elementarni uslovi opstanka, koji potiču direktno iz nagona samoodržanja, čine bazične - noseće stubove realnosti i njih je nemoguće negirati, osim na veoma visokom stanju svesti, koja se u izvesnom vidu sreće kod fakira.\nU ovom periodu čovekova svest je još uvek fluidna i lako prima vibracije drugih svesti, a prepoznavanje se vrši više na telepatskoj osnovi, nego stvarnim vizuelnim prepoznavanjem.\nVaspitači često ni sami nisu svesni svih apsurdnih zabrana koje postavljaju mališanu, kao ni svih zanimljivih objekata koji su na dohvat ruke. Recimo, stereo uređaj sa svojim dugmadima koja se okreću i raznobojnim lampicama, predstavlja pravi izazov za mladu svest koja bi da istražuje. Stoljnjak ne mora uvek da stoji na stolu i nikoga bitno ne ugrožava njegovo svlačenje na pod, često viđena i obavezno kažnjavana situacija.\nU periodu oko druge godine života, kada je bazična svest već oformljena a mali čovek stekao sigurnu sposobnost kretanja, vaspitači počinju sa nasilnim metodama koje dograđuju sliku sveta, korigujući je u skladu sa važećim i opšte prihvaćenim društvenim normama. Kažnjavanje je, na ovim prostorima, obično fizičko, a mnogo češće se dešava uskraćivanjem iskustva kao što su iskustvo “prijatno”, ili uskraćivanjem lične energije ignorisanjem, odnosno zatvaranjem deteta u drugu prostoriju. Iskustvo “oduzeto prijatno” automatski aktivira suprotan stav u svesti, a to je “neprijatno” i mali čovek će se svim silama truditi da povrati “prijatno”, istovremeno učeći šta se ne sme, jer onda nema “prijatno”.\nDo skora fluidna, svest bebe sa drugom godinom života počinje da se “racionalizuje” odnosno učvršćuje, progresivnim učenjem reči i njihovih značenja, koje definitivno čine vezivnu materiju slike sveta. Fluidnu, večnu vezivnu, materiju koja neprekidnim tokom neprekidno obnavlja i aktuelizuje postojeću sliku sveta, dograđujući je i rušeći neke njene delove, ali svakako je održavajući u životu.\nMali čovek, još uvek nepodeljen na Primarnu i Sekundarnu ličnost, čiste svesti i izuzetnog intelektualnog potencijala, vrlo brzo uviđa reč kao stvaralačku snagu, kao i to da rečju može da bude i kažnjen i zaštićen od kazne istovremeno. Uviđa takođe da je i njegova reč učesnik u stvaranju stvarnosti, pa počinje da izgovara poželjne reči, koje nisu uvek tačne, da bi se zaštitio od kazne. Tako se stvara laž.\nOdrastanjem, što će reči prihvatanjem postavljenih normi i obrazaca ponašanja, kazne postaju ređe ali i drastičnije. Opet se baziraju na uskraćivanju osećaja “prijatno”, ali sada je lepeza poželjnih iskustava veoma proširena. Neke reči postaju zabranjene, kao psovke na primer i malom čoveku je teško da shvati zašto je zabranjeno govoriti ono što mnogi drugi govore. Takođe mu nije jasno čemu reči ljubaznosti, kao što su “hvala”, “dobar dan”, “izvinite” i slično, ali veoma dobro shvata da mu pravilna upotreba tih reči u pravilno postavljenim situacijama donosi osećaj “prijatno”. Tako počinje stvaranje Sekundarne ličnosti.\nNeki delovi tela takođe postaju zabranjeni, čime se u njegovu svest ugrađuje “tabu” kao pojam, dok istovremeno odrasli dodiruju taj deo njegovog tela, uz sramežljivo kikotanje i obično bez prisustva trećih lica. Ubrzo saznaje da nešto starija deca isto to čine kada ih odrasli ne vide. Tako je nastao dvojni moral.\nOvo su bili “stubovi” slike sveta, sada možemo preći na opisivanje “zidova”.\nSa polaskom u školu definitivno se učvršćuje disciplina, formirana u izvesnoj meri u krugu porodice, ali se istovremeno uči i izbegavanje discipline na dozvoljene načine. Vrlo bitan faktor u slici sveta je vrednovanje nerealnih odnosno nematerijalnih vrednosti, kao što su ocene. Nedovoljna ocena izaziva krah i očaj u svesti, prvo roditelja pa onda i samog malog čoveka, koji je vrednovan nekim brojem. Kasnije se vrednost broja pretvara u monetu i svest je definitivno okovana materijalnim pristupom.\nU ovom razdoblju, od rođenja pa do polaska u školu, svest malog čoveka je fluidna, rasplinuta i veoma otvorena, čak zainteresovana, za prijem novih iskustava. Svest je veoma čista, ličnost sebe još uvek ne raspoznaje u jasnom vidu, ali se ipak može reći da je na ovom nivou čista ličnost dominantna, mada bez jasne svesti o sopstvenosti. U okruženju malog čoveka je relativno mali broj ljudi, sa manje – više jasnim pravilima igre, tako da se on nekako snalazi, gradeći sopstvenu sliku sveta i istovremeno pokušavajući da je sruši, shvatajući nejasno, na nekom najdubljem nivou, da je besmislena a da istovremeno služi kao orijentacija lakšeg življenja. Okružen dragim osobama, koje ga vole i svoju ljubav neometano iskazuju, polazak u školu suočava ga sa sasvim drugačijim pravilima igre, što uveliko menja postojeću sliku sveta.\nSuočen sa vršnjacima, koje nije sam i spontano odabrao prema kvalitetu energije koja mu odgovara, kao i sa drugim vaspitačima koji mu ne iskazuju naklonost i ljubav na koju je navikao, mali čovek je prinuđen da oko sebe postepeno podiže “zidove”. “Zidovi” slike sveta istovremeno predstavljaju okvir, granicu između Primarne ličnosti – onoga što čovek zapravo jeste – i samog sveta, odnosno okruženja koje je nametnuto kao poželjno. Osećaj odvojenosti prerasta u osećaj podvojenosti, gde se jasno izdvaja fokus razuma, koji je i napravio ovu podelu, nazvan ego i sva raspoloživa energija usmerava se na kreaciju Sekundarne ličnosti.\nMali čovek sve više saznaje sebe samog, kroz ojačavanje “ja” osećaja, počevši od prvi put jasno sagledanog osećaja: “to sam ja!” – kada sebe ugleda u ogledalu, do shvatanja “ovo sam ja i ja to hoću”, nasuprot čega stoji čitavo okruženje koje govori: “ne, to ne smeš da uradiš, jer ni mi to ne radimo, a ako ipak uradiš kaznićemo te, kao što su i nas kažnjavali”.\nRazum je u ovom dobu već formiran, čista svest je fokusirana u tačku jasnog opažanja i kroz neprekidno dograđivanje lične slike sveta, uz prilagođavanje kolektivnoj slici, vrši se dominantno razdvajanje na Sekundarnu i Primarnu ličnost. Primarna ličnost se lagano povlači u pozadinu, jer joj stižu jasne poruke razuma da je tamo bezbednija. Sekundarna ličnost se polako oblikuje i prilagođava okolini, više nego zadovoljna postignutim uspehom koji se ogleda u divljenju tetaka, komšiluka ili profesora: “kako divno vaspitano dete!” U želji da se prikaže što boljim, mladi čovek prihvata ne sebe neostvarene ambicije svojih roditelja, a sve u cilju postizanja naklonosti, pa uči da svira neki instrument (iako bi radije da trči po poljani), osvaja nagrade na takmičenjima, jer je marljivo učio (mada bi radije igrao video igrice).\nKulminacija podvojenosti događa se u pubertetu. Prirodno otvoreni energetski kanali ne obogaćuju samo telo, rastom i razvojem, već kvalitativno obogaćuju i Duh. Neprekidni dotok novih iskustava u radoznalu, otvorenu svest traži obogaćivanje čiste lične svesti, što se kroz ograničena iskustva Sekundarne ličnosti ne može ostvariti u potpunosti. Primarna ličnost još uvek nije stabilno potisnuta u drugi plan, tako da je pobuna Duha neminovna posledica. Zato se mladi ljudi u pubertetu izrazito buntovno ponašaju, a reč “sloboda” postaje misao vodilja. Pobuna protiv svih konvencija koje su bile nametnute ogleda se u slušanju muzike, koja je odraslima sve samo ne muzika. Ako običaji nalažu kratku kosu za dečake oni se neće šišati, a kada se odrasli konačno pomire sa dugokosim muškarcima, ovi će početi da se šišaju do glave. Nasuprot čistom i ispeglanom odelu oni nose iscepane farmerice i hodaju bosi. Pobuna traje sve dotle dok postoji otpor prema okruženju, odnosno sve dok postoji otpor okruženja. Međutim, kazna ipak ne izostaje, jer mladi buntovnik ne mora uvek da prekrši važeće zakonske propise, on svojim ponašanjem pokušava da negira one nepisane zakone, odnosno opire se kolektivnoj slici sveta. Ali kazna zbog kršenja pravila igre je neminovna, takvu osobu izdvajaju u neku vrstu geta, ne dozvoljavajući svojoj “finoj deci” da se druže sa “barabama”. Vrata karijere su im zatvorena, jer butnovnici se najčešće bune i protiv sistema obrazovanja, a samim tim uskraćena im je i mogućnost dobre zarade i maksimuma udobnosti koju novac može da pruži. Retki pojedinci uspeli su da pobunom dođu do novca, stvaranjem rok-scene, ali to je samo licemerno ulagivanje kolektivnoj slici sveta sa neizgovorenom porukom: “Vidiš da i ovakav mogu biti dobar!”\nNo, ovo su izuzeci, veći deo mladih ljudi prihvata “pravila igre”, pobuna se guši u samom sebi, jer razum, odnosno ego, procenjuje da je bolje ne sukobljavati se, a da se može biti slobodan i u okviru dozvoljenog. Susret sa “oslobođenima”, koji su se pretvorili u huligane obično je neprijatne prirode i to učvršćuje ličnu sliku sveta da je stav o životu njihovih roditelja ipak ispravan, pa shodno tom ubeđenju nastavljaju da žive po ustaljenim pravilima igre, jer tako ima manje sukoba.\nPotiskivanje Primarne ličnosti u drugi plan zahteva mnogo lične energije, međutim čovek koji odrasta ima energije na pretek, tako da mu taj utrošak ne predstavlja veliki problem. Međutim, potiskivanje ne može da prođe nekažnjeno od strane sebe samog. Primarna ličnost zahteva svoje prirodno pravo na ispoljenje kroz osećaj nezadovoljstva, koje se manifestuje kroz osećaj dosade ili čak nekih oblika depresije. Primarna ličnost nije materijalna stvar koju možemo odložiti u neki zabačeni kutak da ne smeta. Primarna ličnost je deo svesti, a svest je energetska tvorevina, tako da potiskivanje dela svesti znači potiskivanje dela lične energije, koja akumulirana vodi u patnju, bol ili bolest.\nBavljenje sportom pomaže donekle, jer pojačana fizička aktivnost troši velike količine energije, pa se tako troši i deo energije potisnut u stranu. Dalje, u sportu je Primarnoj ličnosti dozvoljeno da se ispolji, jer otklonjene blokade automatski je izbacuju u prvi plan. Pravila igre za sportiste su relativno jednostavna u odnosu na pravila igre samog života, tako da nije veliki problem ispoštovati ih, a pri tome Primarna ličnost može neometano da se ispolji. Za navijače važi isto to, na tribinama se Primarna ličnost lako ispoljava, vikanje i skakanje su, kao vidovi utroška lične energije, dozvoljeni i navijači vrlo brzo postaju vatrene pristalice nekog sporta ili nekog tima. Identifikacija sa klubom predstavlja dozvoljeni surogat ispoljenja, nesputana energija donosi osećaj radosti, koji razum razlogom vezuje za motiv – moj klub je pobedio. Posle aktivnog ili pasivnog bavljenja sportom, u formi vatrenog navijača, mladi čovek je potrošio višak energije koji ga je mučio, pa više nema potrebe za pobunom, kao oslobođenjem od stega okruženja. A onda kolektivna slika sveta, zbog praktičnog razloga prestanka pobune, proglašava bavljenje sportom za vrlinu.\nU početku smo opisivali kolektivnu sliku sveta, dotićuči se lične slike, a sada sa opisivanjem lične slike u velikoj meri smo opisali i kolektivnu. Zar odvajanje nije moguće?\nKao što ne postoji more bez obala, postojanje jednog podrazumeva postojanje drugog, tako ni lična slika ne može da postoji bez kolektivne, jer ona joj je parametar za određivanje vrednosti. Međuodnos je veoma zamršen i duboko isprepleten jedan sa drugim, a parametar koji najbliže određuje sličnosti i razlike je upravo fokusirani razum, odnosno ego, jer ego je tačka iz koje počinje razmatanje, odnosno kroz koju se prelama određivanje stvarnosti.\nОбјавио Zvezdana у 17:02 Нема коментара:\nОзнаке: Slika sveta